
P. Boros Ilona 





A hatvanadik év már elég kerek évfordulónak 
számít, a megtett út is túl van a felén, ami a 
korábbi kerek évfordulóknál még nem állítható 
biztosan. A hasonló pályát befutó kortársak 
ilyenkor érzik a dokumentálás szükségét. 

Számomra is elérkezett a visszatekintés, 
rendszerezés ideje. A kiadványt részben - és 
rendhagyó módon - jómagam írtam és szer- 
kesztettem, a szokásos eljárást megfordítva: 
nem a szöveghez készültek illusztrációk, 
hanem a képi gondolatokat egészítik ki a 
verbális információk. 

Első fejezetében a családi hátteret, a 
valóságnak azt a kristályrácsát próbálom 
felvázolni, amelynek kőkemény sarokpont- 
jaira igyekszik az ember ráilleszteni vágyait, 
azokat is, amelyek sokszor épp ebből a 
meghatározottságból születtek. 

Ezt követően azoknak a kollégáknak, bará- 
toknak és művészettörténészeknek az Írásait, 
biztatásait és mosolyait próbálom összegyűj- 
teni, akik kívülről is látnak és pályám valame- 
lyik állomásán sokat segítettek. Remélem, 
mindvégig mellettem maradnak. 

A képgalériában olyan munkáim talál- 
hatóak, amelyeket valamiért fontosnak 
tartok, és a korábbi fejezeteket illusztráló 
képanyaghoz nem illeszkedtek szorosan, vagy 
kimaradtak onnan. 

A végére került a szikár tények gyújte- 
ménye, mint függelék. Kiállítások, publikációk, 
díjak, művek közgyűjteményekben. Talán még 
nem lezárt sor... 

Ha magamról szeretnék írni, Róluk kell ír- 
nom. Arról az ívről, amely bennem bízó, vi- 
láglátásomat formáló anyai nagyanyámmal 
kezdődik, nagyapám küzdeni tudást tanító 
életével folytatódik, édesanyám csipkeminták- 
ba kötött és horgolt vágyaival teljesedik ki, és 
amelynek édesapám szívóssága, bátorsága és 
szelid ereje adja a legfőbb vonulatát. Az ívet 
ismeretlen nagyszüleim zárják: rövidre szabott 
életű apai nagyapám, és apai nagyanyám, aki- 
ről még képet sem láttam soha, akiről nincse- 
nek történeteim, csak sejtéseim. 

Rájuk kell emlékeznem. Nagyanyámra, aki 
,Csípetkémnek" szólított, nagyapám egyenes 
tartására, kettőjükre, ahogy állnak, szorosan 
egymás mellett a tiszakürti ház kapujában, 
és integetnek távolodó, időrendben egymást 
követő, különböző márkájú keleti autóink után. 
Anyámra és apámra, akik ötvenhárom évig 
tartó házasságunkban olyan szoros egymásra 
utaltságban éltek, amiben egyetlen gyermek- 
ként időnként zavaró tényezőnek éreztem 
magam. Azokra az ismeretlen nagyszülőkre, 
akik a fantázia birodalmában nőttek nagyra, 
és akiknek önmeghatározásuk részét képezte 
sajátos történelmű népcsoportjukhoz való, 
valós, vagy vélt tartozásuk. 


Gyökerek 


2005. 50 x 50 cm, papír, vegyes technika 


Anyai nagyanyám hiú asszony volt, aki fenék alá érő, hosszú, hollófekete hajával és búzavi- 
rágkék szemeivel nagyon szép lány lehetett annak idején. Szépségén azonban még fiatal korában 
esett egy kis csorba, amit sokszor emlegetett, nehezen dolgozva fel a traumát. (Amikor szóba 
hozta, a népes rokonság mosolyát elfojtva igyekezett szánakozó arckifejezést ölteni.) Történt, 
hogy egy nyári napon, amikor napszámban kötötte az asztagot, a tikkasztó hőségben felugrott 
egy szöcske és - szó szerint idézve őt — , leharapta a gyönyörűőszép kis szája cakkját." 

Öregedni is szépen tudott, ha szelíden mosolygott, nem volt benne hiba. 

Kisgyerek koromban gyakran aludtam náluk, ilyenkor megbabonázva figyeltem a lefekvés 
előtti szertartás mozdulatait: először kiszedegette a kontyot rögzítő, U alakú hullámos csatokat, 
aztán a megdöbbentően hosszú, súlyos fonatot fürge mozdulatokkal kibontotta, és a picike, fehér 
hálóinges öregasszony mintha valami mesebeli 
alakká változott volna, úgy borította be a még 
mindig sötét színű hajsátor. 

A harmonikus kép azonban egy pillanat 
alatt meg tudott változni, ha valami nemtet- 
szésére adott okot. Olyan csudálatos képes- 
sége volt a haragos nézés, hogy kisebb rovarok 
is elpusztultak tőle, de még sokat próbált, a 
Don-kanyarból visszatért nagyapám is jobbnak 
látta az istállóban elfoglalni magát ilyenkor. 

A világesemények persze nagyanyám 
életében is hagytak nyomot. Az ,oroszokkal" 
kapcsolatban minden közeli felmenő család- 
tagomnak vannak történetei, az övé a nők 
által átélt viszontagságokból mutat meg egy 
keveset. 

A Tiszakürthöz tartozó Bogaras szőlő 
felé közeledő szovjet frontot szerencsére 
megelőzte a híre, ezért a fiatal lányokat igye- 
keztek időben elrejteni. A háznál , veszélyez- 
tetett korban" Juli néném, (az akkor még 
kisgyermek anyám nővére) volt. A szomszéd 
lánnyal együtt falazták be őket a padláson, 
egy elmozdítható téglát hagyva az étel 
beadásához. Arra viszont nem gondoltak, 
hogy a fotó kedvéért loknikba fésült hajú, 
szép, ábrándos tekintetű lányról készült 
képet levegyék a falról. A katonák egy része 
beérte azzal, hogy (miután az élő tyúkokról 
egy jól begyakorolt mozdulattal letekerték, 
majd elhajították a fejet) magukkal vigyék 
a baromfiállományt, néhányan azonban a 
házba bejutva észrevették a képet. Először 
csak a fotóra mutogatva követelőztek, aztán 
a nyomaték kedvéért nagyanyám halánté- 





Nagymamám zsoltároskönyve kához emelték a puskát, akinek ezt követően 
2011. 100 x 70 cm, papir, vegyes technika valószínűleg nem esett nehezére a színészi 


alakítás: keserves sírásra fakadva próbálta 

bizonygatni, hogy akit keresnek, már nem él... 

Hat unokája közül én érkeztem negyediknek, de mindig úgy éreztem, valamiféle elsőbbséget 
élvezek nála a többiekkel szemben. Talán az adta az alapját ennek az érzésnek, hogy már gyerek- 
koromban nagyra tartotta a rajzi képességeimet. Egy zsírkrétával készült virágcsendéletet be 
is kereteztetett a helyi asztalossal, háromra emelve ezzel a házban található képek számát. Az 
én szürkéskék-türkiz-fehér színvilágú margarétás krétarajzomon kívül volt még egy ceruzával 
készült portré nagyanyámról, amit egy vándor rajzoló készített róla, és egy színes, Jézust és 


Máriát ábrázoló olajnyomat pár, a két különálló festményt egymásra fektetett széles deszkákból 
ácsolt, egyszerű keret foglalta egybe. A szentkép (ami talán nagyapám katolikus örökségeként 
került a házhoz) és az én rajzom egymás mellé került a veranda falán, üdvözölve a házba lépőket. 
A megtiszteltetést azzal viszonoztam, hogy sok-sok évvel később, szúette keretéből kiemelve, 
de a Jézust és Máriát ismét egy keretbe foglaló képet felakasztottam a műtermem falára. 

A nagykőrösi Király család, ahol kántortanító is volt a felmenők között, erős református 
hagyományokkal rendelkezett. Nagyanyám régi énekeskönyve, a nagy becsben tartott családi 
örökség 1877-ben nyomattatott Debrecenben, a város könyvnyomdájában. Arra már nem 
emlékszem, mikor adta nekem, de azt biztosan tudom, nehezen szánta rá magát. (Olykor meg 
is bánta, mondván, az új énekeskönyv betúi kisebbek és néhány dicséret ki is maradt belőle.) 
Tizenegy éves korom körül kaptam tőle egy kicsi, Új énekeskönyvet a névnapomra, valószínűleg 
ezt követően döntött úgy, hogy a belső borítóin dédapám bejegyzéseivel ellátott könyvet is 
nekem adja. Akkor biztosan még nem tudhatta, legfeljebb sejthette, hogy a református hagyo- 
mányokat egyedül én viszem tovább a családból. 

Azt nem sikerült megfejtenem, hogy a fekete bőrkötéses borító dombornyomatai között 
lévő, aranyozott K M monogram a Király család melyik tagjáé lehetett, de a belső borítón, ahová 
dédapám dátummal ellátva, születési sorrendben jegyezte fel gyermekei nevét, nagyanyámén 
kívül is akadt olyan, amelyhez személyes szálak kötöttek. 

Eszter néni, aki cipészmester dédapám előző házasságából született, gyakran látogatott haza 
Magyarországra felnőtté válásom időszakában. Talán újra szerette volna építeni családi kapcso- 
latait, miután elveszítette férjét Svájcban. Valamilyen jótékonysági szervezetnek is a tagja volt, 
amely célul tűzte ki a vasfüggönyön inneniek támogatását, ezért különös érdeklődést mutatott 
rajzi tehetségem iránt. Többször próbált meghívni magához, elküldte a hivatalos meghívóle- 
velet (sima turistaként ekkoriban nem lehetett az imperialista nyugatra utazni) és küldött volna 
vonatjegyet is. Tudtam, hogy ott, ahol él, Bázelben működik egy kitűnő grafikai iskola. Komo- 
lyan gondolkodtam a dolgon, de még ma is hallom, ahogy nagyanyám kétségbeesve mondja 
anyámnak: ,Ne engeggyiitek!" (Magas fekvésű hangját szinte visítóssá tette a tájnyelvi ,, (7-zés. 
Szülőföldemen nem szegediesen ö-nek ejtették az e-t, hanem az é helyett használták a hosszú 
I-t, errefelé szíip, kíik szeme volt az embereknek.) Attól félt, hogy mostohatestvére, aki gyáros 
férje halála után gyermektelenül maradt egyedül tizenkét szobás házában, ott tart majd magánál. 
Szüleim egyetlen gyermekeként - ráadásul háztartásbeli anyám életének fő , feladataként" — nem 
vállalhattam a kockázatot, hogy utazásommal tönkre tegyem lelki békéjüket. 

Nagyanyám csodálatosan egybetartotta a családot, ami a régi korok asszonyainak termé- 
szetes volt. Nem kímélték az idejüket, erejüket, vállalták a hatalmas vendégségekkel járó munkát 
és valószínűleg az önbizalmuk is rendben volt ezügyben. Az összejöveteleken együtt volt a négy 
testvér és a hat unoka, a nagyobbak már a párjaikat is hozták, időnként távolabbi rokonok, isme- 
rösök is csatlakoztak. Ahhoz, hogy elférjünk, ki kellett pakolni a bútorokat a nagyszobából. Az 
asztalok mellé alkalmi padokat készítettek a hokedlikre széles deszkákat téve, azokra pedig 
összehajtogatott pokrócokat. 

Gyermekkoromban nagyon szerettem ezeket a családi ünnepeket, főleg a novemberi Imre- 
napot és a december 10-én tartott Judit-napot. Ilyenkor nagyanyám öt-hat hízott libát is levágott, 
csak a májuk külön nagy tálon járt körbe az asztalon. (A libamáj nagysága jelentős izgalmakra 
adott okot, emlékszem, a szárnyasok felbontáskor mennyire várta nagyanyám, hogy rekord- 
méretű alkatrészek kerüljenek elő belőlük. Hiszen nem azért dolgozott velük hosszasan, zsákba 
csavart testüket lefogva, a vizbe áztatott kukoricát letömve a torkukon, hogy ne jusson elegendő 
hízott máj a népes vendégseregnek.) 

A süteménysütés számított a háziasszonyi önkifejezés igazi terepének, minden alkalommal 
volt valami újdonság. A szomszédasszonyok egymás között csereberélték a recepteket, de a 
Szabad Földben, meg a Kincses Kalendáriumban is lehetett találni olyanokat, amelyeket érdemes 
volt kivágni és sárguló cetlijeiket a konyhafiókban őrizgetni. Az alaprecepteket lehetett egyéni 
fejlesztésekkel jobbítani, még különlegesebbé tenni. A szobányi méretű kamrában mindig akadt 
sütemény, hétköznapokon is, igaz, hogy olyankor csak egy-kétféle, míg az ünnepeken legalább 
ötfélének kellett lennie. (Egy alkalommal nagyanyám azzal dicsekedett, hogy tizenhárom félét 
sütött!) Az ünnepi torta grillázsból készült, Nagyanyám tudománya volt a lábasba igazgatott 
pörkölt diós karamellből vékony, üreges alapot készíteni, amit - miután megdermedt - kicifrázott 
tojásfehérjével. Igazi műremek volt, de a legfontosabb süteménynek mégiscsak a rétes számí- 


tott, az elsőszülött egyszem fiú, édesanyám bátyjának a kedvence. Készítésekor a konyhaasztalt 
nagyanyám leterítette egy tiszta abrosszal, azon húzta egyre vékonyabbra a lisztes masszát, ami 
végül mindenhol lelógott az asztalról. Ezután kissé meggörnyedve, kézfejét a lelógó szélek alá 
dugva járta körbe az egészet, és addig vékonyította tovább a tésztát, amíg kézfejének lila erei is 
át nem látszottak alóla. Édes töltelékekkel, mákkal, dióval, évszaktól függően cseresznyével, vagy 
almával, újításként rizzsel töltötte, de a saját készítésű túróval töltött volt a legfinomabb. Külön 
szobája volt, ahol Bimbó tehén tejéből készítette a túrót, tejszínt és tejfelt. A legyektől tüllfüg- 
gönnyel és szúnyoghálóval védett helyiségbe senkit nem engedett be. Legkedvesebb gyerekkori 
izem, (amit azóta sem éreztem) amikor a maradék kenyértésztából készített, átlósan bevagdo- 
sott és a kemencében rózsaszínre sült vakaróra nagyanyám friss tejfölt tett, és kicsit megsózta. 

Egyre súlyosbodó agyérelmeszesedése okozta, hogy élete vége felé a nagyapám iránti 
féltékenység vált napjainak központi problémájává. Tárgyakat keresett, amiket nem találván, 
meggyanúsította kétségtelenül korát meghazudtolóan jó tartású, de mégiscsak nyolcvan feletti 
nagyapámat, hogy azokat a szeretőjének adta. Ha a jókedélyű, népszerűségnek örvendő öregúr 
megállt az utcán beszélgetni, és beszélgetőpartnerei között nőneműek is voltak, szóvá tette. Ha 
azt látta, hogy nagyapám a kalapjával hadonászik a cseresznyefa körül, biztosra vette, hogy a 
fiatal szomszédasszonynak integet, hiába próbált szegény azzal védekezni, hogy csak a mada- 
rakat hessegette. Végső soron halálát is ez rögeszméje okozta. Egy húsvéti nagycsaládi össze- 
jövetelen, valamelyik családtagot kikíisérve megbotlott, és olyan szerencsétlenül esett el, hogy 
combnyaktörést szenvedett. Ebből azonban szépen gyógyult, az orvosok is csodájára jártak. 
Dicséretük szárnyakat adott nagyanyámnak, aki ettől kezdve járókeretét nem a megengedett 
sebességgel használta. Nagyapám után eredt a kertbe, szörnyű gyanúját igazolandó, hogy megint 
a fiatal szomszédasszonnyal akadt dolga, eközben elfeledkezve az óvatosságról, újra elesett. Az 
ismételt törésből azonban már nem tudott felépülni, sokáig tartó ágyhoz kötöttség után, nyolc- 
vannégy évesen tért meg teremtőjéhez. 


Anyai nagyapám jó kiállású, váratlan-hirtelen haragját megelőzően hosszasan béketűrő 
ember volt. 

Róla is maradt egy emlékem, ahogyan a tükör előtt áll, de ez nem a hálószobai, faragott szélű, 
tetején diszgombos nagytükör volt, amelyik előtt nagyanyám szokott fésülködni, hanem egy kis 
kerek nagyítós változat, amelyet a fénynyerés érdekében legtöbbször a verandán használt. 

Először valamilyen kenőccsel, (vagy ha ez épp elfogyott, szagos szappannal) bekente az orra 
alatti szőrzetet, ezután következett a legfontosabb művelet: a tükörben figyelve, a szálakat 
gondosan kétfelé simítva próbálta létrehozni a tökéletesen szimmetrikus kunkorpárost. A szépen 
összerendezett karikákat addig tapasztgatta a kenőccsel, amíg maguktól meg nem álltak arra 
a néhány másodpercre, amíg rájuk került a bajuszkötő. Ennek a vászondarabkának a hossza 
pontosan akkora volt, hogy a fülekre akasztható két fémkarika között szorosan ráfeszüljön az 
alkotásra. A várakozás ideje alatt meg lehetett borotválkozni, felvenni az ünneplőt, ami a fényesre 
suvickolt, cipészmester által készített csizmákkal és a fekete kalappal volt teljes, kicsit még tenni- 
venni, majd elérkezettnek látva a pillanatot, óvatosan leemelni a bajuszkötőt. A nap további 
részének kedélyállapotát a , mú" sikeressége határozta meg, de az esetek többségében büszkén 
viselve lehetett vele elindulni az istentiszteletre. 

A templomajtóban kétfelé váltak a családok, mindenki református rend szerint foglalta el a 
helyét a női vagy a férfi szektorban. Azt azonban még nagyanyám mellett ülve is tisztán lehetett 
hallani, ahogy a szemben lévő férfioldalon éneklő csoportból kihallatszik nagyapám erős, szépen 
csengő hangja, másik büszkesége a bajusz mellett. 

A Vass család felmenői valószínűleg a Jászságból kerültek Kunszentmártonba, ahol dédapám is 
született. (A török időkben teljesen lakatlanná vált Körös-parti kisvárost 1717-től népesítették be 
a Jászapátiból és egyéb jász településekről kirajzó családok.) Innen költözött ki a Bogarasba, talán 
nősülését követően. Tiszakürt, amelynek külső területeiből a Bogarasszólőn kívül is műveltek 
földet nagyapámék - és ahol én is születtem — azonban csak egy generációnak adott végleges 
otthont a családunkból. Bár nagyszüleim itt vannak eltemetve, korábban nem voltak itt gyöke- 
reink és az itt született négy gyermek közül nem maradt helyben egyikük sem. Családnevünk nem 


szerepel a világháborús emlékműveken, nagyapám azon kevesek közé tartozott, akik élve haza- 
jöttek a Don-kanyarból. Kitüntetést is kapott az életben maradás jutalmán kívül, a tűzkereszt első 
fokozatát, amelyet 1941-től a fegyveres frontszolgálatért adományoztak a magyar katonáknak. 
A kardokkal és koszorúval díszített, közepén ,A HAZÁÉRT" felirattal, alsó részén pedig a hadmű- 
velet 1942-es évszámával ellátott kereszt végül családi döntés alapján hozzám került, a rokonság 
ezzel az elismeréssel adózott történelmi tanulmányaimnak. 

Nagyapám muszkáknak hívta az orosz katonákat, és ellenséges érzülete akkor sem szünt 
meg irántuk, amikor 1944 őszén már itthon gazdálkodva, bogarasi öt holdján tették , viszont- 
látogatásukat" nála. A II. Ukrán front előőrsei és a magyar csapatok többször összecsaptak 
Tiszakürt térségében, a német bombák pedig súlyos károkat okoztak. Október 8-án elesett 
Kunszentmárton, ezt követően már csak idő 
kérdése volt, mikor szállja meg Tiszakürtöt is 
a Vörös Hadsereg. 

November 5-én, Imre nap reggelén a 
számos liba halálával járó szokásos népnapi 
vendégség előkészületei helyett más tenni- 
való várt a névnaposra. Szovjet katonai utasí- 
tásra minden épkézláb férfit kirendeltek a 
Tiszához, hogy a stratégiai fontosságú, rommá 
lőtt tiszaugi hid helyett átkelőt építsenek. Az 
orosz parancsnokság még karácsonykor is a 
kürtiek vendégszeretetét élvezte, nagyapám 
pedig újra bebizonyíthatta túlélőképességét, 
amikor — a családi legendárium szerint — arra 
a vakmerő cselekedetre ragadtatta magát, 
hogy elvágja a telefonkábelüket. Szerencsére 
a lovai (amiket csak később kellett beadnia a 
sközösbe") jól bírták az iramot, és sem az nem 
zökkentette ki őket, hogy a szokott út helyett 
árkon-bokron keresztül kellett átgázolniuk, 
sem az, hogy közben végig lőttek rájuk... 

A szőlőből a faluba való beköltözés rangot 
jelentett, igaz, hogy közben kisgazdából 
is termelőszövetkezeti taggá kellett válnia 
nagyapámnak, aki ettől kezdve elkeseredett 
harcokat folytatott azért, hogy valami módon 
a ,háztájiba" kapott föld a korábban sajátja- 
ként művelt területre essék. (Mert nagyon nem 
mindegy, hogy az ember hol műveli a földet: a 
Korhányban, a Muszájban, a Laposon, vagy 
Bogarasban.) Természetesen, erről az egészről 
is a muszkák" tehettek elsősorban. 

A föld, a szőlő továbbra is élete legfonto- 
sabb része maradt, ahogyan mindig is, és ami a 
legnagyobb nélkülözések idején is ennivalóval 
viszonozta a rengeteg munkát. A szőlősorok 
között krumplibokrok és gyümölcsfák voltak, 
hogy a játszótéri minőségű homok minden 
erejét ki lehessen használni. 

Édesanyám mesélte, hogy amikor gyerek- 
ként ki kellett venniük a részüket a szőlőbeli 
munkákból, karaszolás közben megpihenve, nagyapám tortát rajzolt a homokba, amit szép, egye- 
nesen húzott vonalakkal elosztott köztük. Rajzi képességeiről szokatlan módon árulkodnak azok 
az állatábrázolások is, amelyeket könyvek belső borítóira vázolt fel. A paraszti háztartásokban a 
Biblián kívül esetleg még énekeskönyv fordult elő, de ezeknek az üresen maradt részeire általában 
a családi eseményeket jegyezték fel. Nagyapám sem követte el azt a szentségtörést, hogy kecs- 

kéket és lovakat rajzolt volna lapjaikra. Gyerekként a kényelmes, széles feljárón megközelíthető, 
barátságos padláson kalandozva, a száradni kiterített diók között bukkantam a szép borítójú 
könyvekre, amelyeket nagyapám a pusztulástól mentett meg. A már említett front nem kímélte 
a tiszakürti Bolza-kastélyt sem. Ma arborétumként ismert gyönyörű parkjában tüzet raktak az 
orosz katonák, hogy a grófi könyvtár könyveiből rakott tűznél melegedjenek. Nem tudom, nagy- 
apámnak hogyan sikerült kimentenie azt a hat könyvet, amelyek mindegyike földrajzi témájú, 
és első lapjukra ötágú koronával díszített monogramot pecsételtek. A német nyelvű, gót betűs 
1904-ben Lipcsében kiadott , Korea- Das Land des Morgenrots" című kötetet azonban egy tinta- 
ceruzával rajzolt, fehérre színezett, felszerszámozott ló tanulmányrajza is ékesíti, ez a legkidolgo- 
zottabb a könyvekben egyéb helyeken előforduló utólagos , illusztrációk" közül. 

Túl a nyolcvanon, Nagyapám még vígan kerekezett mindkét felől oldalkassal felszerelt rozoga 
biciklijén, szinte mindennap megtéve a közel öt kilométeres utat, a faluból ki a Bogarasba, majd 
ugyanezt visszafelé. 

Ha meglátogattuk, mindig meg kellett nézni a szőlőt is, ahová akkor mentem legszívesebben, 
amikor érett a faeper. Az Alföldön ez a növény mindenütt előfordul, nem úgy, mint Budakeszin, 
ahol még azt sem voltak hajlandók elismerni az osztálytársaim, hogy , eper", és nem dunántú- 
liasan ,szeder". Hiába érveltem Arany Jánossal: , Feketén bólingat az eperfa lombja", nem sike- 
rült meggyőznöm őket. Nagyapám faepre nem volt az a közönséges, libáknak való lila gyümölcs, 
oltott fájáról hatalmas, mézédes, lilásrózsaszínbe játszó fehér példányokat lehetett szedni, ha jó 
időszakra esett a látogatásunk. Egyszer épp lekéstük az eperérést, a terebélyes fa levelei között 
hiába keresgéltem csalódott arccal, csak néhány, kitartó, árva szemet sikerült leszednem. Nagy- 
apám a bajsza alatt somolyogva figyelte ténykedésem, aztán hazaérve a kezembe adott egy 
jéghideg dobozkát, teli szebbnél szebb eprekkel. Akkor már megvolt a hűtőszekrényük, nem 
sokkal később pedig televízió is került a házhoz. Utóbbiban nagyapámnak nem lehetett túl sok 
öröme, miután nagyanyám úgy döntött, hogy háborús és szerelmes filmeket nem lehet nézni, 
előbbiek erőszakosak, utóbbiak meg erkölcstelenek, a politika hazugság, a sport meg nem 
érdekes. Tévénézés helyett inkább kártyáztak esténként. A szomszédból átjöttek Sárosék, a sokat 
használt lapok mellé az asztalra került egy kis nápolyi vagy savanyúcukorka, és kezdődhetett a , Ki 
lesz a csacsi?" játék. Amilyen egyszerű volt, olyan jól szórakoztak rajta, hatalmasakat kacagva a 
pórul járt vesztesen, aki az utoljára maradt lapokat tartva a kezében olyan drámai arckifejezést 
produkált, mintha tényleg mindjárt szamárrá kellene változnia. 

A szőlőben egész nap dolgozva nagyapám gyakran egészítette ki az otthonról hozott elemó- 
zsiát frissen szedett gyümölcsökkel és diófélékkel, kedvenc csemegéje mégsem ezek közül került 
ki. A kamrában található, huszonöt kilós cukros zsákot látogatta szívesen, belemerítve a kis füles 
bádogbögrét, szinte itta a kristálycukrot. Bár csaknem tövig koptak, élete végéig saját fogait 
használta, fogorvossal soha nem volt dolga. 

Annyi kínálkozó lehetőséget kihagyva, végül kilencvenkét éves korában, álmában érte a halál. 


Négyen voltak testvérek. Bátyjának, fiúgyermek lévén, nem kellett nagyanyám szigorúan 
leosztott feladatrendszerében házimunkát végeznie. Julianna nővérénél édesanyám sok esetben 
rátermettebbnek és gyorsabbnak bizonyult. Jutka keresztanyámat, a ,kicsit", pedig hagyták 
tanulni a szülei. (Talán hagyomány, vagy családi döntés volt, hogy a legkisebbet taníttatják, a 
többi kézre szükség volt a gazdaságban.) 

Dolgozott a szőlőben, a földeken és a ház körül. Sokszor emlegette, hogy a tehénfejés is 
mindig rámaradt, mert a nővére azzal bújt ki a munka alól, hogy neki nem adja le atehén a tejet, 
a húga pedig általában valami rendkívül fontos dolgot olvasott épp. Pedig olvasni ő is nagyon 
szeretett volna. Okos és tehetséges nő volt, akit sok minden érdekelt, tájékozott volt a világ 
dolgaiban, és a tényekből logikusan következtetve formált véleményt. Neki bármikor, bármi- 
lyen tantárgyból felmondhattam a leckét, később a tételeket, őszinte érdeklődéssel hallgatta, 
és valószínűleg velem együtt le tudott volna vizsgázni. Mégis elfogadta, hogy elemi iskolán 
kívül nincs végzettsége. 

Miután kikosarazta néhány helybeli kérőjét (még az a kecsegtető ajánlat is hidegen hagyta, 
amikor azzal próbált neki udvarolni valaki, hogy alig várja, hogy édesanyám meszelje a tanyáját) 


ha nem is fehér lovon érkezve, de megjelent egy titokzatos idegen a környéken. Nem tudom, hogy 
édesapám látta-e őt szerepelni a bogarasi kultúrház színpadán, (tagja volt ugyanis egy helyi amatőr 
színjátszó körnek) vagy akkor látta meg először, amikor pályakezdő agronómusként valamilyen 
gazdasági jellegű ügyben tette látogatását náluk. Bárhogyan is történt, ettől kezdve távolságtar- 
tóan fogalmazott képeslapokat küldött édesanyámnak, amelyeknek igazi — kevésbé távolságtartó 
- üzenete a bélyeg alatt rejtőzött. Hihetetlenül apró, szépen formált, dőlt betős írással. 

Édesanyám elfogadta a nála kilenc évvel idősebb férfi házassági ajánlatát, amelyben sírig 
tartó tenyéren hordozás szerepelt, és apám általában megtartotta ígéreteit. Munkát vállalnia 

nem kellett, egyetlen feladatát a család jelentette. A tiszakürti évek valóban kárpótolták édes- 
anyámat ifjúkori megpróbáltatásaiért. A falu fő utcájában kezdtek építkezni, és még a házépítés 
küzdelmei között is megengedhette magának, hogy a nagyobb városokból beszerzett különleges 
anyagokból, egy korábbi világból itt maradt varrónővel készítesse a ruháit. Kisgyerek koromban 
engem is mindig magával vitt a raccsolva beszélő Manyika nénihez, akivel a Pesti Divat legújabb 
számaiból választották ki a modelleket. Hosszasan tárgyalták a bordűrök elhelyezkedését, a 
csikok illeszkedéseit, a behúzott gombok helyét. Manyika szenvedélyesen szerette, amit csinált, 
anyám pedig jó partnernek bizonyult. Egész életében fontos volt számára az elegáns megjelenés, 
öltözékét mindig kitűnő ízléssel válogatta össze. Felvennie viszont nem nagyon volt hova. Csak a 
falusiak láthatták, már ha épp nem otthon aludtak, vagy a kocsmában múlatták a hétvégi pihe- 
nőidőt, ahogy szépen kiöltözve minden vasárnap elmentek apámmal - később velem kiegészülve 
— a Tisza-parti arborétumba. A sétákra engem is kigyönyörűzött, még kalapotis kellett viselnem. 
Legalább ez az öröme meglehetett, ha már lánynak születtem. Pedig fiút, Lacikát várt. Nehéz 

szülés voltam, anyám többé nem is vállalkozott ilyesmire. (Nem tudom, miért nincsen testvérem, 
erről soha nem beszéltek, én pedig nem mertem megkérdezni. Talán egészségügyi oka volt, de 
az is lehet, hogy apám féltette anyámat az újbóli szenvedéstől, vagy egyszerűen úgy gondolták, 
annak az egynek szeretnének megadni mindent, nagy felelősséget téve ezzel rám.) 

Az aranykalitka nyolcéves korom körül záródott teljesen anyám köré. Apám nehezen tűrte 
munkahelyén, a Hunyadi mezőgazdasági termelőszövetkezetben uralkodó légkört, és amikor 
szölész létére a tehenészetbe akarták , átcsoportosítani", betelt a pohár. Jó szakember hírében 
állt, sokfelé ismerték. Hívták a Kertészeti 
Egyetem Tangazdaságába is, Budakeszire, 
telepvezetőnek. Egy évig szinte alig láttam, de 
amikor hazajött látogatóba, csuda dolgokat 
hozott: kávéfőzöt, nagybabát, színes újsá- 
gokat. (Engem az utóbbiak nyúűgöztek le 
leginkább.) Aztán költöznünk kellett. 

Édesanyám mégis tanyára került, elszi- 
geteltségbe. Igaz, ez nem a klasszikus érte- 
lemben vett, alföldi tanya volt, de a szőlőtábla 
és az erdő határán álló magányos ház mégis- 
csak két kilométerre volt Budakeszitől. Nem 
lehetett többé beszélgetni az utcán ismerő- 
sökkel, meglátogatni ebéd után a rokonokat, 
barátokat. Vendégek ritkán jöttek, és édes- 
apámmal sem igen jártak sehová, néhány 
kirándulást leszámítva, de ezek sem számi- 
tottak társadalmi eseménynek. Nem ismert 
a környéken senkit, munkahelye nem volt. 
A helyzet engem is súlyosan érintett: ettől 
kezdve én lettem számára a fő feladat. Még 
a kiejtésemet is állandóan javítgatta, nehogy 
megszóljanak az új iskolámban. , Kenyér", 
mondta, rideg, széles e-vel, és nem lágyan 
ejtve. (Pedig én az é-t még csak nem is 
ejtettem íÍ-nek, igazán tiszakürties a kényír lett 
volna.) De nemcsak a szigor volt rá jellemző. 
Kitűnő humora volt, amit nagyon szerettem 
benne. Néha szavak sem kellettek, csak 
összenéztünk, és annyira tudtunk nevetni, 
hogy a könnyünk folyt. Apám ritkán értette ezeket a helyzeteket, (néha meg is sértődött, hogy 
talán rajta szórakozunk) ilyenkor csak mi, ketten voltunk saját magunk teremtette világunkban. 

Eleinte nem gondolta véglegesnek, hogy Budakeszin maradunk, hiszen álmai házát, a tisza- 
kürti főutcán, még évtizedekig nem adták el. Állandóan azon gondolkodott, hogy mi lehet a 
házzal"? Gyakran tettek ellenőrző látogatásokat, de ezek az utazások is folyamatos aggo- 
dalommal töltötték el, megfelelő lesz-e az időjárás, rendben lesz-e az autó, nem lesz-e nagy a 
forgalom és ,jaj istenem, mit találunk otthon"? Ha ,itthon" voltunk, mindig az , otthonról" 
beszélt, és viszont. Két házat kellett rendben tartania, viszont a kertet, (Budakeszin a hatalmas 
veteményest is) apám művelte. Amikor a nagyobb szántóföldi munkákban segíteni kellett, én 
mentem, mert édesanyám akkor már sokat betegeskedett az epéjével. Gyengélkedései apámból 
még nagyobb gondoskodást váltottak ki, kímélte, ahogyan csak lehetett, azaz nem volt semmi 
komoly feladata. Már lánykorában is szépen kézimunkázott, ruháira maga készítette a csipkéket. 
Most azonban minden kreativitását kötésben és horgolásban élte ki, a bonyolult minták nem 
hozták zavarba, inkább kihívásnak érezte őket. Hihetetlen mennyiségű pulóvert kötött, számolta 
a szálakat, csavartmintákat, csipkéket és színes norvégmintákat variált egymással. 

A másik kibontakozási lehetőség továbbra is én voltam számára. Talán azért viselte olyan 
rosszul, ha hibáztam, mert bennem látta az esélyt, hogy megvalósítsam félbemaradt álmait, 
talán nyomasztotta a felelősség, hogy minden erőfeszítése ellenére sem tud tökéletes gyereket 
nevelni belőlem, mindenesetre ritkán volt elégedett velem. Az pedig, hogy mennyire érdekel a 

képzőművészet, egyenesen pánikot keltett benne. Lelke mélyén azt szerette volna, ha tanítónő 
leszek. (Úgy gondolta, ez egy nagyon megbecsült szakma, és az is lehetséges, hogy valaha ő is 
erre a szerepre vágyott.) Gyakran bejött a szobámba, részben a tanulásomat ellenőrizni, részben, 
mertíróasztalom mögött megállva, az ablakomból be lehetett látni az egész zsámbéki-medencét, 
aztis, hogy apám merre jár motorjával a gazdaságban. Egyik ilyen alkalommal, befejezve a leckét, 
épp rajzoltam valamit. Végig húzta mutatóujját a polcon, és azt mondta: , Poros. Te meg csakitt 
firkálsz?" A művészvilágot züllött népségnek gondolta, az pedig, hogy kikerülve az ellenőrzése 
alól, bejárok Budapestre tanulni (a Móricz Zsigmond Gimnáziumba jártam) rémülettel töltötte el. 

Ha fél órával későbbi buszjárattal mentem haza, mint amelyikkel szerinte érkeznem kellett 
volna, képes volt megpofozni, miközben azt kiabálta, hogy az ő lánya nem lesz csavargó. 
Persze fiúk se nagyon jöhettek a közelembe. Végül tanár lettem, (nem csupán azért, mert 
a szüleim ezt szerették volna) annyi ,engedménnyel", hogy egyik szakom mégis a rajz lett. 
Harminc évvel később, amikor megmutattam neki a Pest Megye Művészetéért kapott emlék- 
plakettet, talán már büszke is volt rám. 

Nagyanyám emlékére akkoriban készült el egy könyvtárgyam, amikor már tudtuk, hogy 
tüdőrákja van. Megmutattam neki, és meséltem, hogy Pécelen, a Ráday kastélyban lesz kiállítva. 
Pár nap múlva, szemében különös, sosem látott fényekkel, átadott nekem egy kis dobozt és azt 
kérte, tegyem ezekkel valahogyan maradandóvá az emlékét. Ahogyan nagyanyámét tettem, a 
zsoltároskönyvvel. Két, még lánykorában készült, leheletfinom csipke volt a dobozkában. Sokat 
töprengtem azon, hogyan teljesíthetném a kérését. Több év eltelt a halála után, és még mindig 
nem született olyan mű, amelyről azt gondoltam volna, őt idézi, neki készült. Gyötrődéseimnek 
az a felismerés vetett véget, amikor rájöttem, hogy az ő csipkéi szinte mindegyik munkámban 
benne vannak. 


Apám következetesen k-val Írta a ,lélegzés" szót egy 1953-as keltezéssel Írott növénytani 
előadásjegyzetében. A , lélekzés" nagyon szép szó, és apámnak tényleg nagy és érzékeny lelke 
volt... A franciahálós füzetekben a precizen, finom vonalakkal megrajzolt növényi szerkezetek és 
egysejtűek ábráinak sorát követően, az utolsó lapokon versek is voltak feljegyezve, amelyeket 
talán ő költött... 

Soha nem kaptam tőle bántást, rossz szót, káromkodni sem hallottuk soha. Pedig nem mindig 
alakult könnyen az élete, és hatalmas igazságérzetét is gyakran érte próbatétel. Még négyéves 
sem volt, amikor fiatalon meghalt az édesapja, maga után hagyva egy özvegyet hét gyermekkel. 
Apámnak már kis gyermekként dolgoznia kellett, eleinte libapásztorkodásra adták, később, ahogy 
nőtt, egyre nagyobb állatok mellé szegődtették el. Az 1934 és 1944 közötti évtizedben (hét és 
tizenhét éves kora között) évente került új gazdához, ami azt jelentette, hogy csak ritkán láthatta 
a családját, ideje nagy részét idegenek között vagy magányosan- leszámítva az állatok társaságát 
- töltötte. Mesélte, hogy volt olyan hely, ahol minden nap érett túrót és hagymát kapott a kenyér 
mellé, amire egy idő után rá sem tudott nézni. A túrót kreatív módon feltapasztgatta a szállásául 
szolgáló kunyhó tetejére, a hagymát meg beleültette. A gazda hitetlenkedve nézte a zöldbe borult 
kunyhót, amikor arra járt, édesapámat pedig még a legjobb sztrapacskával sem lehetett rávenni 
életében többé arra, hogy juhtúrót egyen. 

Az állatokkal való foglalkozás nem volt idegen számára. Apja, aki gulyásként kereste kenyerét, 
gyakran vitte magával az istállókba, amíg rövidre szabott élete engedte. Apám így írt erről vissza- 
emlékezéseiben: 


Előbb apámmal a gulyaistállóban lévő növendék marhákkal ismerkedtem, nagyon szépek 
és játékosak voltak. Emlékszem rá, ahogy először bementem közéjük, a farkukkal nyakon csap- 
kodtak, hogy sírva jöttem ki közülük. Később megszoktam és sokat játszottam velük. ... Az ököris- 
tállóban olyan nagyszarvú ökrök voltak, hogy nem fértek el egymástól, a szarvuk összeért, és 
csattogott. Féltem is tőlük, sosem barátkoztam meg velük. A béresek, akik az ökröket gondozták 
és dolgoztak velük, azok is mogorva emberek voltak, mindig kiabáltak és káromkodtak. Velük 
sem kötöttem barátságot, messze elkerültem, ha ökrös szekeret láttam." 

A tiszaroffi uradalmi birtokon nemcsak a gyermeki szemnek végtelennek tűnő legelők és istállók 
voltak, hanem egy gyümölcsös is, amelyet elkerítettek az idegenek elől. Apám nagyon szerette a 
gyümölcsfák látványát és egy alkalommal, amikor teljesen belefeledkezett a virágzó kert szemlé- 
lésébe, megszólította a kertész és megkérdezte, szeretne-e bejönni? Aztán kézen fogta az ámuló 
gyermeket és sorra megmutogatta a gyümölcsfákat, elmagyarázta, mi a különbség a cseresznye 
és a meggy között, milyen a barackfa kérge, a szilvafa formája. Az élmény olyan erőteljes volt apám 
számára, hogy még nyolcvan év múlva is írt róla feljegyzéseiben: , Többször is figyeltem reggelente 
mikor jön a kertész és valahányszor kértem, mindig beengedett, sőt gyümölcséréskor rendszeresen 
jártam segíteni, a hullott gyümölcsöt szedni. Megszerettem a kertet, a kertészkedést, akkor még nem 
gondoltam, hogy egész életem során ez lesz a foglalkozásom." 

1944-ben még nem töltötte be 18. a életévét, amikor áprilisban felvették kocsisnak Sigray 
gróf akolháti majorságába. Ebben az időben egy, a trianoni békediktátumot követően szüle- 
tett törvény értelmében , leventébe" járt, ahol a 12-21 éves korú fiúk hetente néhány órában 
gyakorolták a testedzést, valójában katonai előképzést kaptak. 1944-től a kötelező katonai 
szolgálatot kiterjesztették a leventékre is, 
akik a védelmi munkákban vettek részt. 
Apám pontos feljegyzést készített elsárgult 
kis jegyzetfüzetének lapjaira, amely vele volt 
az elkövetkezendő évek viszontagságaiban. 
Ebből tudom, hogy szeptember 24-én kellett 
bevonulnia, majd október 8-án, elhagyva 
lakóhelyét, összegyűjtött társaival együtt 
elindították nyugati irányba. (Az útvonalat 
valószínúleg a harcolva visszavonuló honvéd- 
séggel együtt haladás indokolta, de eredhe- 
tett abból a megfontolásból is, hogy Német- 
országban fejezzék be katonai képzését, 
lévén a háborúnak ebben a végső szaka- 
szában már minden hadra fogható erőre 
szüksége volt a birodalomnak.) Október 
24-én érkezett a menet Mesztegnyőre, 
november 6-án Balatonmáriára, december 
1-én Uzsapusztára, január 16-án Gősfára, 
egy hónappal később Rumba. Ez alatt az idő 
alatt többnyire a szabad ég alatt, a földön 
aludtak, abban a ruhában, amiben az előző 
év őszén elindultak otthonról. A nyugati 
irányba történő menetelésnek Pornóapátinál 
szakadt vége: április elsejei rossz viccként - 
három nappal megelőzve a később úttörőda- 
lokban megénekelt, jó ideig magyar szabad- 
ságunk ünnepelt dátumaként nyilvántartott 
április negyedikét — apám szovjet hadifog- 
ságba esett. 

Egy darabig még magyar földön terelgették, majd április 24-én Celldömölkön vagonírozták 
be. A vonaton nem volt annyi hely, hogy le lehessen feküdni, de a romániai Fogsányban lévő 
gyújtötáborba is több tízezres tömegbe érkezett meg május nyolcadikán. Innen négy hét vára- 
kozás után indult , nagy Oroszországba". Umanban másfél hónapig volt, ezt követően július 
18-án Kijevbe érkezve még egy napot a vagonban kellett töltenie, mielőtt bekísérték volna egy 
lerombolt főrésztelepre. 

Apámnak egész életében ez volt az egyetlen külföldi utazása. Pedig egyik nagy vágya volt, 
hogy eljusson Spanyolországba, a másik, hogy repülhessen. Az utazásra részben anyám egész- 
ségi állapota miatt nem került soha sor, a repülés kicsiben megvalósult, amikor beülhetett a 
pilóta mellé a permetező helikopterbe. (Én viszont mindkettőt teljesítve, erősen gondoltam 
akkor már csak emlékként velem élő alakjára, amikor életemben először, kisérő nélkül utazva, 
éjszaka repültem Barcelona fölött, hogy meglátogassam Spanyolországban tanuló lányomat.) 


A fűrésztelepen sokat kellett dolgoznia, csak akkor maradhattak a barakkban, ha mínusz 
15 fok alá csökkent a hőmérséklet. Két telet húzott ki Kijevben, a hidegen kívül meg kellett 
küzdenie az állandó éhezéssel és a betegségekkel is. Az egy csajkányi étel sokszor csak üres 
csalánleves volt. Sokat mesélt élelemszerzési próbálkozásairól, legkedvesebb története a 
nbelaja rubáska" volt, amelyet élete vége felé naponta emlegetett. Mivel minden körülmények 
között fontos volt számára a tisztaság, rendszeresen mosta az ingét a fogságban is, kitűnve a 
többiek közül. Ez majdnem a vesztét okozta, amikor sikerült a konyhán egy egész szál kolbászt 
elrejtenie az ingderékba, de parancsnokai gyanút fogtak, apám pedig megértette, amikor azt 
beszélték egymás között, hogy a , fehéringes" a tettes. Sikerült időben megszabadulnia a bűnös 
holmitól, megúszva a büntetést. Amit nem úszott meg, aza lágerek rettegett betegsége, a 
tifusz volt, amelynek következtében csontsoványra lefogyott. Az orosz doktornő sokat ült az 
ágya mellett, és őszintén örült, amikor állapota javulni kezdett. Valahonnan még tejberizst is 
szerzett neki, pedig a helybeliek is éheztek. 

1947 szeptember 4-én érkezett haza. Ezt a napot mindig megünnepeltük, anyám ilyenkor 
tortát sütött, én pedig sokáig nem értettem, miért van apámnak két születésnapja. 

Hazatérésekor a legnagyobb élménye az volt, hogy (miután Debrecenben megjelent 
a Hadifogoly Átvevő Bizottság előtt és átesett a kötelező orvosi vizsgálatokon a Fertőtle- 
nítő Intézetben), a hazai tájon leszállva a vonatról, gyalogolhatott a Tisza parton. Egyedül. 
Csöndben. Nem tudod elképzelni, mondta, hogy milyen az, amikor több száz ember össze van 
zárva, és örökös a zaj. 

Fizikai megpróbáltatásait érzelmiek követték, ahogyan az országban zajló gyökeres változá- 
sokkal szembesült. Fiatal felnőttként meg kellett találnia a helyét egy új, születő rendszerben, 
amely lehetőségeket ígért és csalódásokat is hozott. 

A hazatérte utáni tavaszon földet igényelt Tiszaroffon és gazdálkodni kezdett. Az 
1951/52-es évre kiadott, 407-es sorszámú beadási könyvecske rögzíti a kapott terület nagy- 
ságát (4 kataszteri hold szántó és 1 kataszteri hold rét) de azt is, hogy mindezzel mekkora 
beadási kötelezettség jár, búzából például 555 kg-ot, tojásból 150 db-ot, zsírból 15 kg-ot 
vártak el, de mindenféle terményt és haszonállat szaporulatot részletesen könyvelni kellett. 
Innen tudom, hogy búzán, kukoricán és rétiszénán kívül napraforgó és olajlen termeszté- 
sével is foglalkozott. A beadási kötelezettségekkel terhelt, gyakorlat nélküli gazdálkodás a 
rengeteg beletett energia és lelkesedés ellenére sem ígért fényes jövőt. Az , elvtársak" viszont 
igen, apámat (mint Szovjetuniót megjárt embert(!)) a Községi Tanácsba hívták, könnyebbnek 
és úriasabbnak ígérkező munkára. Miután visszatért a felsőgödi gyorstalpaló közigazgatási 
tanfolyamról, az ígért munkáról hamar kiderült, hogy a hozzá hasonlóan gondolkodó gazdál- 
kodókat kellene meggyőznie a termelőszövetkezetbe való belépés hasznosságáról. Igaz, neki 
csak megnyerően kellett volna beszélnie, a meggyőzés következő körének egyéb eszközeit 
másoknak hagyva, mégsem tudott szabadulni egy tisztességben megőszült, kemény vonású 
parasztember sírásra torzult arcának látványától. Tiszavirág életű állását odahagyva, azonnal 
elfogadott egy jókor jött képzési ajánlatot Szeghalmon, ahol agrár szakérettségit szerzett. 
Innentől már nem volt kérdés a folytatás: felvételizett a budapesti Kertészeti Egyetemre. 

A budapesti évek visszahozták a nélkülözést életébe: a tanulás mellett nem volt semmi- 
lyen jövedelme, ugyan kollégiumban lakhatott, de volt olyan nap, amikor csak egy kiló szilvát 
evett. Tanulmányait végül munka mellett, levelező tagozaton fejezte be, gyümölcs- és szőlő - 
termesztési szakon. 

Agronómusi állást kapott Tiszakürtön, ahol megismerte és feleségül vette édesanyámat. 
Egy romos házat vásárolt hitelre, amit saját kezével tett rendbe, újított föl. Jövedelempótlás- 
ként éjszakánként minőségellenőrként dolgozott, a Szovjetunióba küldött gyümölcsszállítmá- 
nyokat nézte át a vagonokban, mielőtt útnak indították. Aranykalászos tanfolyamokat szer- 
vezett, előadásokat tartott. Mindig rengeteget dolgozott, mégsem láttam soha fáradtnak. 
Gyakran vitt magával, ilyenkor mögé ültem a biciklin, Úgy mentünk a Tisza-parti halászokhoz 
az ártérre, vagy a dinnyeföldekre. De gyalogosan, időnként a nyakában ülve is sokat barangol- 
tunk, megmutatta a növényeket, bogarakat, kacsa tojásokat a fészekben. Még magyarul sem 
beszéltem igazán, amikor Magyarország Kultúrflóráját együtt lapozva, megtanított a növények 
latin nevére. Igazi produkciószámba ment, amikor kétévesen kimondtam a piros gyűszúvirág 
nevét: , digitalisz pulpulea". 

Nagyon érdekelték a gépek, több olyatis magáénak tudhatott, amely a hatvanas évek elején, 

egy olyan kicsi faluban, mint Tiszakürt, nem számított mindennapinak. A biciklit hamarosan 
lecserélte motorra, a szovjet gyártmányú, robosztus, 160 kg súlyú IZS 56-ot megtartani sem 
volt könnyű. Oldalkocsit is szerzett hozzá, így családi kirándulásokra is mehettünk, az élmény 
majdnem csak annyiban különbözött az autózástól, hogy mindnyájan bukósisakban utaztunk. 
Később jöttek az előjegyzések és a hosszú várakozások a Merkúrnál, amely egyetlen vállalat- 
ként forgalmazott autókat Magyarországon. 

Évekig vártunk a Trabantra, aztán a Zaporozsecre, Zsigulira, Ladára. Hétvégenként anyám lefőzte 
a kávét, apám elővette az újságot, és kikereste a sorszámunkat. Legtöbbször azzal a keserű mozdu- 
lattal tette le, hogy ezen a héten sem haladt egy tapodtat sem, maradt a kávé élvezete vígasznak. 

Másik kedvenc gépe jóval kisebb volt, de az is szovjet gyártmány, egy , Ljubityel" márkájú 
fényképezőgép, még a legelső szériából. Rengeteg kép készült rólam is, gyakran két válto- 
zatban: az első spontán, a második már , beállítva", azaz megkért, hogy mosolyogjak, vagy 
,Csináljak úgy, mintha...", vagy egyszerűen csak látszik rajtam, hogy ettől kezdve tudatában 
vagyok annak, hogy fényképeznek. 

Elsők között volt Favorittévénk, a hétfői adásszünet kivételével minden este bevackoltam magam 
a mackómmal - akivel beszélgettem is - a fotelbe, és vártuk az esti mesét. Imádtam a zajosan fogat 
mosó tévémarcit és fekete-fehérben is színesnek láttam a Futrinka utca meseszereplőit. 

Az idillnek egy apámat ért igazságtalanság vetett véget. Munkahelyén , eredménytelenség" 
miatt leváltották a termelőszövetkezet elnökét és mivel a járási pártbizottságon úgy gondolták, 
a fejlődés kulcsa a helyi kapcsolatrendszerek felszámolásában rejlik, idegenből jött emberre 
bízták az irányítást. Elnök elvtárs mindjárt hozott magával egy Új agronómust is, így apám feles- 
legessé vált. Koholt vádakkal illették munkáját, és számára méltánytalan megoldást ajánlottak. 
Apám nem volt megalkuvó típus, felsőbb fórumokon próbált érvényt szerezni az igazának, 
(vérlázító válaszleveleket kapott) aztán maga mögött hagyta az egészet. Új munkahelyén sem 
volt mindig konfliktuskerülő, de sikerrel vette az akadályokat, munkáját elismerték, a Kertészeti 
Egyetem Tangazdaságából ment nyugdíjba. 

Utolsó beszélgetéseink során azt mondta, elégedett az életével, a sok nehézség ellenére mindent 
elért, amit szeretett volna. 53 évnyi házasságban eltöltött idő után nehezen viselte édesanyám hiányát, 
mégis nagyon nehezen tudott elmenni. Egy hónapig tartó kómájának ideje alatt lassan minden szerve 
felmondta a szolgálatot, csak nyolcvanhat éves szíve vert rendületlenül, én pedig hiába próbáltam kiol- 
vasni a választ az ágya melletti monitorok hideg fényjelzéseiből: hol lehet most az apám? 

Mivel gyönyörű, rendezett kertje gyomosodásnak indult, szó szerint felvettem a kesztyűt: a 
hagyatékában talált, jobb alkalmakra való, valódi bőrből készült téli kesztyűkben fogtam neki 
az egymásba gabalyodó növényzet irtásának. Valami félreértelmezett romantikától hajtva, 
magányosan küzdöttem a röggel. 

Szorongással töltött el a kert mérete és a benne lévő, hatalmasra nőtt, a kert tervezőjének szán- 
dékaihoz képest haszontalan növényzet. De még a hasznosak is olyan módon gubancolódtak össze, 
ami szinte machetát kívánt. Szüleim egykori büszkesége, a kapu fölött virágzuhatagot alkotó és velük 
együtt öregedő lila akác, a szőlő és a málna egymástól való különválasztása olyan erőfeszítést kívánt, 
amitől már hajlamos voltam hősnek képzelni magam. Muszáj volt mégis — tartoztam vele apámnak. 
Bár az a kert már nincs meg, és apám sem tartott soha alkalmasnak a kertészkedésre, a kesztyű még 
kitart. Itt-ott már elszakadt, de erős, jó bőr. A kertemben pedig - ha nem is mintaszerű - de rend van. 
Az ökörszív paradicsomra és a fügefámra különösen büszke vagyok. 


Apai nagyapám alakja úgy jelenik meg képzeletemben, ahogyan a hideg, szeles, havas esőtől kelle- 
metlen, korán sötétedő novemberi tájban menti a jószágot. 

Életéről és haláláról édesapám leírását idézem, ahogyan az ő emlékezetében élt mindaz, amit kicsi 
gyermekként meg tudott őrizni: 


Ahogy múltak az évek, úgy tágult előttem a világ. Négy éves voltam, és már a majoron túlra is elka- 
landoztam. Kimentem a legelőn túlra, a Tisza gáton át az ártéri erdős legelőre. Apám megengedte, 
hogy velük menjek, amikor a déli itatásra és delelésre a Tiszára hajtották a gulyát. Ekkorláttam először, 
ahogy a rengeteg víz hömpölygött. Kristálytiszta volt a folyó, az állatok bementek a vízbe, úgy ittak. 


Apám és a bátyám a két markukba merített vizet itták, én is próbáltam utánozni, ami több kísérlet 
után sikerült is. Mindig csodáltam a gulyát, az igazi szürke magyar tinók nyakában kisebb-nagyobb 
kolompok, a magyar tarka üszök nyakában pedig csengők voltak. Együtt az egész olyan volt, mint 
egy nagy zenekar, visszhangzott az erdő. A fúzfák ágai lehajlottak a zöld gyepre, a fú között a sok kis 
tőzikevirág olyan volt, mintha sok kis ezüstharang lett volna. Ehhez még apám megfújta a tárogatóját: 


,Kihajtom a gulyám a rétre 
Magam is kimegyek melléje 
elkiáltoem magam: nem arra Virág, 
Nem a tiéd az egész világ." 


Ezt az egészet látni és hallani egy kisgyereknek nagy boldogság volt, olyannak láttam az életet, 
mintha csak szépet és jót adna az embereknek. Ez volt 1930 nyarán. Amikor elmúlt a nyár, megjött a 
késő ősz, a fák levelei lehullottak, a gyep füve elszáradt, be kellett hajtani a gulyát a karámba. Hideg 
eső esett, apán nagyon későn jött haza, teljesen elázva. Nagyon fázott, köhögött, lefeküdt, de reggel 
már nem tudott felkelni. Anyám orvost hívott, de az orvos már nem tudott segíteni. Azt mondta, 
tüdőgyulladás, túlhaladott állapot. Két nap múlva apám meghalt." 


A Boros család ősei Hevesen éltek. A jász 
népcsoporthoztartozónak vallották magukat, 
identitásukat  — generációról generációra 
továbbadva. Apám is fontosnak tartotta ezt, 
amit nemcsak nekem, hanem az unokáinak 
is szeretett volna átadni, ezért hagyta ránk 
feljegyzéseit a gyerekkoráról, családjáról. 

A jász örökségben egyszerre van jelen a 
törvénytisztelet és a szabadságvágy. Ez az 
Ös-iráni eredetű, a tizedik század óta keresz- 
tény vallású népcsoport, melyet a történelmi 
viharokban a magyar uralkodók befogadtak, a 
16. században még őrizte saját nyelvét. S bár 
a 19. században már nem ,Daban horz! (Jó 
napot!) köszönéssel üdvözölték egymást, 
kiváltságaik 1848-ig megmaradtak, és terü- 
leti autonómiájuk is csak 1876-ban szűnt meg. 
Előjogaikat ugyan 1701-ben I. Lipót eltörölte 
és hogy hadjáratainak költségét fedezze, terÜ- 
letüket 500 ezer rajnai forintért eladta a Német 
Lovagrendnek, de hihetetlen összefogással és 
erőn felüli anyagi áldozattal a Jászkun kerület 
25 települése visszavásárolta szabadságát. 

Mária Terézia 1745. május 6-án írta alá kivált- 
ságlevelüket, amelynek a hatalmas összeg 
megfizetésén kívül az is a feltétele volt, hogy a 
települések vállalják ezer lovas katona felszere- 
lését és kiállítását. A redemptioval (megváltással) 
szabadságukat visszanyert jászok a maguk 
munkájából élve, választott vezetőik irányítá- 
sával alakíthatták sorsukat. Bár a jászkun kapitányok sorában akadt Boros vezeték nevű is, és a családi 
legendárium szerint egykor nagyobb területen gazdálkodtak felmenőink, a huszadik század elején 
már csak azt lehetett tudni biztosan, hogy nagyon nagy életrevalóságra, szorgalomra és munkabírásra 
lesz szüksége a családnak a túléléshez. Talán ebben segített a valós, vagy vélt jász öntudat. A valahai 
szőölőbirtokok elaprózódtak, a késői utódoknak idegen uradalmakban kellett munkát vállalniuk. Nagy- 
apám gulyásként több helyen is dogozott. Szorgalmas és rendszerető embernek ismerték, az álla- 
tokat is szerette, a megaláztatást azonban nem tűrte, ezért a családnak többször is költöznie kellett. 
Nyugalmat végül a kiskörei temetőben talált, mindössze negyven évet élt. 

Még fényképen sem láttam soha. 

Tizenéves koromban -mint a legtöbb kamasz- sok időt töltöttem tükör előtti kritikus szemlé- 
lődéssel, megpróbálva elfogadni a látványt. Mindkét ismert nagyszülőmnek és a szüleimnek is 
tiszta, világoskék szeme volt, az enyém is annak indult, de egy kis barna színanyag zöldessé tette. 
Próbáltam választ találni a , nocsárszínűnek" titulált jelenségre, így derült ki, hogy egyedül apai 
nagyanyám volt barnaszemű a családban. 

A másik tény, amit biztosan tudok róla, hogy nagyon nehéz élete lehetett. Már akkor sem volt 
könnyű, amikor megszülte a hét gyermeket, de amikor úgy maradt velük támasz nélkül, hogy a 
legkisebb még csak kétéves karon ülő volt, nagy szüksége lehetett Istenbe vetett, töretlen bizal- 
mára. A jászapáti katolikus templom küszöbét átlépve próbáltam elképzelni, vajon hány ősöm 
tehette ezt már előttem. Gyökereimet keresve, pár éve tett látogatásom során megtaláltam a 
köbe vésett Lócskay nevet az 1848-as és az I. világháborús emlékműveken is. 

Apám feljegyzéseiben megőrződött egy családdal kapcsolatos tragédia, amelyet még gyer- 
mekkorában meséltek neki. A családnak nemcsak Jászapátiban voltak földjei, volt egy nagyobb 
területű legelőjük az akkoriban Apátihoz tartozó Kocsér pusztán is. Itt történt, hogy dédanyám 
apját rablótámadás érte, a betyárok agyonverték, és elhajtották teljes állatállományát. Való- 
színüleg ez az elem egy családtörténetben meseszerűen hat, brutalitása miatt is nehéz elhinni. 
Még sincs okom kétségbe vonni az elmondottak valóságtartalmát, részben, mert apámnak a 
nagymamája - aki átélte a történteket — sokszor elmesélte, másrészt, mert az az korszak és hely- 
szín, amely a keretét adta, sok hasonló történetet produkált. Dédanyám 1860-ban született, az 
eset gyermekkorában történt, abban az időszakban, amikor különösen rossz volt a közbiztonság. 
A szabadságharc leverését követően idegen zsandárok felügyelték a rendet, akik ugyan hatal- 
maskodtak a becsületes emberekkel, de nem eredtek az erdők mélyén, mocsaras területeken 
megbúvó, veszélyes bűnözők nyomába. Romantikus, szegénypártoló és igazságtevő magányos 
hősök helyett szervezett bűnbandák tartották rettegésben a falvak, tanyák népét. Különösen az 
Alföldön volt tarthatatlan a helyzet, ahol az útonállás, gyújtogatás, gyilkosságok mindennaposak 
voltak. 1700-tól működik Kocsér híres csárdája, a Kutyakaparó, amely még napjainkban is várja a 
betérőket. Talán falai között osztozkodtak egykor ükapám javain is. 

Próbálom elképzelni Lócskay Margit alakját. Az üres keretbe bármit belegondolhatok, hisz 
édesapám nem mesélt róla sokat, talán csak a főztjeit, süteményeit emlegette, (amelyeket soha 
nem tudtam reprodukálni számára, pedig minden vargabéles receptet felkutattam a neten, de 
valószínűleg volt egy titkos összetevője, amit csak nagyanyám tudott) és annyit érzékeltetett 
belőle, hogy gondoskodó asszony volt. A feljegyzésekből még lehet következtetni kétségbeesése 
nagyságára, amikor megözvegyült. Minden mást rábízhatunk a képzelőerőre, melynek áramlá- 
sához nincs szükség sem száraz, sem színes tényekre, csak szabad térre, amelyet megtölthet. 

Nagyon örültem P. Boros Ilona felkérésének, hogy nyissam meg a kiállítását. Nyilván, akik 
itt vannak, megkapták a meghívót. Hogyha ránéznek, akkor nagyjából tudják, hogy miért én 
lettem felkérve ennek a kiállításnak a megnyitójára. Ott van azon egy jégmadár motívum és 
jómagam nemcsak ornitológusnak, hanem képzőművésznek is tartom magam, és bizony én is 
festettem jégmadár képet. P. Boros Ilonával, úgy tűnik, van köztünk valami közös érdeklődés. 
Nem gondolom azt, hogy ez a jégmadár motívum egyébként olyan nagyon meghatározó lenne, 
hiszen ez az egyik legszínesebb madár Magyarországon. A három legszínesebb közül az egyik 
leggyakoribb (a másik kettő a gyurgyalag meg a szalakóta) és az ember szereti ezeket az egzo- 
tikus színeket látni ebben a világban, ahol igazából ezek a kékes színek, ezek a nagyon furcsa, 
élénk színek ritkák. Mint ahogy az életünkben is nagyon ritkák mostanában azok az örömök, 
amelyek váratlanul ütnek rajta az emberen, inkább az ellenkezője a gyakoribb. 

Látszik egyébként P. Boros Ilona művein, hogy gondosan tanulmányozta akár ezt a madarat 
is, meg mindent, amit feldolgoz. Az én egyik kedvenc képem, ami itt látható, ez a pitypangos 
dolog, úgy érzem, hogy botanikailag is tökéletes, meg grafikailag is, tehát igazi művé tud emel- 
kedni. Ez az elmélyült figyelem, ami jellemző rá és nem riad vissza a részletek feldolgozásától, 
a mélyére megy, elemzi az ügyeket. Én is efelé tartanék szívem szerint, remélem, hogy vala- 
meddig ebben eljutottam, tehát ebben közösek vagyunk. Azt gondolom, hogy egy pedagógus 
számára — mert P. Boros Ilona pedagógus is - ez az elmélyült odafigyelés nagyonis fontos lehet. 
Ez az Ő sajátja és jó elmondani, hogy egy olyan pedagógusról van szó, aki nemcsak tanítja, 
hanem igen magas színvonalon műveli is ezt a műfajt. Nem tudom, hogy P. Boros Ilona milyen 
pedagógus, de ha olyan pedagógus, mint amilyen grafikus, akkor azt hiszem, irigylésre méltóak 
lehetnek azok a gyerekek, akiket tanít. 

Most színesedett ki P. Boros Ilona. Az utóbbi műveiben, mint például ez a jégmadár, ez egy 
új vonulatot képez munkásságában. Én korábban fekete-fehér grafikákat láttam tőle, és talán 
ennek a fordulópontnak az egyik momentuma az, ahol halak csillogása jelenik meg, mintha 
átmenet lenne a színes világ felé. Az ember soha nem tudhatja pontosan, hol tart a munkás- 
ságában. Én például magamon azt figyeltem meg, hogy vannak időszakok, amikor bizonyos 
színektől viszolygok. Volt idő, amikor a zölddel egyszerűen nem tudtam mit kezdeni, dolgozni 
vele, és így tovább. Mintha az ember egy belső életben körül menne egy színkörön, és nyilván 
ennek az emberi életkorok függvényében nagy jelentősége van. Az, hogy valaki a fekete-fe- 
hérből egy színes világba lép át, azt hiszem, egy nagyon fontos fordulópont. 

Amiről az imént beszéltem ennek a pitypangos képnek a kapcsán, hogy ezek a művek hihe- 
tetlenül mívesek, kultúráltak, megcsináltak: ez sem igazán trendi dolog. Nem feltétlenül azok 
az ütős dolgok, amik ilyen kis méretűek és nagyon mívesen felépítettek. De a képzőművész 
szakmában nagyon sokan vagyunk, akik meg épp erre figyelnek. Az alázatra, hogy az anyagot 
hogyan kezeli valaki, és azt hiszem, ebből a személyiségnek egy nagyon szép oldala derül ki, 

amikor valaki tudja, hogy az anyaggal lehet játszani, de mindig bizonyos határok között. A 
játékszabályokat be kell tartani. Addig beszélhetünk művészetről, ameddig nem bontjuk le az 
összes korlátot. Azt mondja az egyik játékelmélet, hogy amikor sakkozok valakivel, és az illető 
megpróbál csalni — vagy talán jobb példa a kártya —- tudom, hogy ő is ismeri a játékszabályokat, 
de ravaszkodik és megpróbál engem becsapni. Ez megbocsájtható. De amikor valaki a bástyával 
úgy lép, mintha ló lenne, vagy a kártyában a tökre azt mondja, hogy piros, onnantól kezdve 
nincs értelme a játszmának. , Játékrontó", ahogy Hamvas Béla mondja. Amikor a képzőművé- 
szetnek minden határát ledöntjük, amikor a szakmai tisztesség már nem egy mértékadó dolog, 
tehát a vonal nem vonal, a folt az nem folt, a vörös nem vörös, onnantól kezdve nincs értelme. 
Nagyon sokan úgy gondolják, hogy ez az avantgard. Én meg úgy gondolom, hogy ez a művé- 
szetnek a lerombolása, és azok az emberek, akik őrzik magukban a szakmai tisztességet, azt a 
fajta mívességet, odafigyelést és alázatot, amit az én szememben P. Boros Ilona képvisel, azok 
őriznek valamit. Nemcsak a hagyományokat őrzik, hanem saját magukat is. 

Mindig a természetből indul ki, a természeti látványból, és ez is nekem valahol egy rend- 
kívül megnyugtató és szimpatikus vonás, amit persze aztán eljuttat az absztrakció határáig. 
Őszintén szólva, én magam is ezen az úton járok, tehát közel áll hozzám ez a szemlélet. 
Például a madártoll ürügyként egy textúrává lesz. Fontos neki, hogy ennek a gazdagságát 
tovább ragozza, tovább tanulmányozza, és a témái mindig kis dolgok: a madártoll, egy pity- 
pang, füvek, egy kerítés. Ez is valahol nagyon szép, hogy az ember nem feltétlenül nagy szent- 
képek megfestéséhez kezd hozzá, hanem mint a kínai bölcsek, egyfajta szemlélődéssel, kis 
dolgokból indítja el a dolgot, és azokban pedig, mint cseppben a tenger, ott látható minden 
összefüggés. Az, hogy egy fű, egy kerítésrészlet, egy madártoll részlete, teljesen mindegy. 
Ott van benne a rend. És ennek a rendnek az őrzése gondolom, a mai kor képzőművésze 
számára az egyik legfontosabb dolog. Aztán, hogy hogyan tálalja elénk ezeket a műveket: itt 
van a kollázstechnika, az összeszaggatott darabok összeragasztása, amiről nem nagyon lehet 
tudni, hogy az összetépés, ez most egy önpusztítás gesztusa, vagy pedig éppen a megőr- 
zésé, a fragmentumok megőrzéséé, amiket egymás mellé teszünk, a sikerült részleteké. Ez 
is nagyon közel áll hozzám, hiszen a világunk ilyen. Darabokra szakadozott. És az ember, 
hogyha nem is látja egészben ezt a világot, de a szép részleteit megőrzi, és egymás mellé 
teszi. Gondolom, hogy ez a kettő: a darabokra hasadozottság és a szép részleteknek a gyúj- 
tése valahogy összetartozik. 

Úgy gondolom, hogy P. Boros Ilona egy olyan úton jár, ami tökéletesen korszerűtlen. Ugyan- 
olyan árral szemben úszás, mint ez a galéria, és az, hogy most itt ez alkalommal néhányan 
együtt vagyunk. Az ember ezt tudja csinálni, ezt tartja fontosnak, úgy érzi, ez az, ami távo- 
labbra mutathat mégis. Ez már nem más, mint a hit. És azt hiszem, ez a legfontosabb, amit ki 
kell mondanom ezen a kiállításon. 

P. Boros Ilona számomra az a tipikus nöművész, aki valószínűleg nem bírná elviselni, hogy 
másnak nevezzék, mint szuverén alkotónak. Kézműves cselekedeteiben csupa olyan fogást 
alkalmaz, olyan vonást hordoz, amelyek a férjükre váró eltökélt Pénelopék, a gondoskodó 
anyák, a gyereknevelő mamák nőies finomságait és türelmes áldozatkészségét jelenítik meg, 
ugyanakkor szemléletükben az Univerzum megtestesítői, érzéscselekedeteikben és gondo- 
latritmusaikban a teremtés és teremtődés alma materei. Művésznőönk miközben általában 
vett vegyes technikás művein szorgoskodik - értsd a fonással, szövéssel, varrással, horgo- 
lással, kötéssel, fűzéssel, sodrással, kivágással, tépéssel, ragasztással, illesztéssel, égetéssel 
közösséget vállaló műveleteket végez -, mintha a kozmosz kihímzett és valahol mindig 
felfeslő terítőjén járatná a szemét, s közben azt dúdolná magában: ,,... ahogy a csillag megy 

az égen, úgy érdemes". Mintha az egyetemesség önvégtelenség-szönyegén utazna - oda és 
vissza, előre és hátra — a mágikus térben és időben. Mintha a magnetikus végletek pólusait 
járná, de lehetőleg úgy, hogy az jó és tökéletes is legyen meg nem is, szépítsen és díiszítsen is 
meg nem is, fájjon és vérezzen is meg nem is, édesítsen és keserítsen is meg nem is, oldjon és 
kössön is meg nem is, sírjon és nevessen is meg nem is, repüljön és rab is legyen meg nem is, 
teljesedjen és bomoljon, gubancolódjon és szakadjon is meg nem is... Ezért van a címekben 
ültetvény és gát, kezedet és fogyatkozás, vörös vonal és végtelen csomó, megváltás és fájdalom, 
szövetség és fragmentumok, tükör és odaát... 

.Pentimentof, szánom-bánom -— mondja a művész képeinek folytonos keletkezéstörténe- 
tébe foglalva legfőbb esztétikai és erkölcsi alkotói alapelvét: a megbánás és a bűnbánat, a 
megváltoztatás és a meggondolás újrakezdésének önkanosszajárásos processzusát. Mert a 


folyamatok rendszerint nem úgy fejeződnek be, ahogy elkezdődtek, az ok és okozati szálak 
útjai gyakran kifürkészhetetlenek. A tett tévedést és a tévedés újabb tettet von maga után. S 
az a valami, ami végül látszani fog, eltakarja azt, aminek indult valamikor. 

Így P. Boros Ilona képei az örökös reményben elhúzódó várakozás és a beteljesületlen 
megérkezés mindig újrakezdett töredékei egy végső stáció vagy stádium bekövetkeztéig. 

Gyermekkorában a természet aprólékos szemlélésében, most önnön tevékenységének 
papir fölé hajoló kontemplációjában, tudatosan és tudattalanul kiáradó rapszodikus vonal- 
szövedékeinek érháló-struktúráiban, labirintusszerű fonadékaiban, hínárszerű táncaiban, 
folyondár-foszlányaiban, kelta kódexeket idéző írásjel-sujtásaiban és zsinórkódjaiban merül 
el. Művészi magatartásának legfőbb jellemzője a tudattalan óceánjában megmártózó 
monotón és monomániás következetesség. 
S ennek a következetes önkontemplációnak 
természetesen kialakult a szintúgy követ- 
kezetes eszköztára is. S ez a következetes 
eszköztár a papírhasználat, a rajzi alapállás, 
a mágikus-ráolvasó s olykor a véletlennel is 
számoló kézműves cselekedetek (úgymint 
tépés, kivágás, szúrás, gyűrés, dörzsölés, 
égetés, anyagtársítás) és a szimbólumhasz- 
nálat egymásba rezgő négyszögében találta 
meg a maga működési területét. 

Szimbólumainak szakrális és mitologikus 
jelentésvilága egyrészt olyan használati 
tárgyak, eszközök és építmények, mint például 
a kötél, fonal, háló, kerítés, rács, ablak, kapu, 
koszorú, gyűrű, tükör és labirintus gyakorlati 
funkcióiból eredeztethető, másrészt olyan 
egyetemes jelképekhez köthető, mint például 
a kör, körkereszt, tojás, négyszög, szvasztika 
és életfa. 

Ám P. Boros Ilona szimbólumhasznála- 
tának természetes velejárója az a többszörös 
átjárhatóság, amelyben a személyes közlések 
és az egyetemes tartalmak egy tág képzettár- 
sításos mezőben érvényesülnek és értelme- 
zödnek. Milyen lebilincselő például, ahogy az 
Ültetvény című művén a kötélszerű köteléknö- 
vények mint ezüstös földparcellákból sarjadó 
indák, szárak, ág-bogak és folyondárok egye- 
sülnek, s hogy a Gát című alkotáson ugyan- 
ennek a főmotívumnak a vízszintesbe fordítá- 
sával mennyire más jelentést kap egy hasonló 
alapállású kép. 

Nála a lelki és a képtörténés útja kötélsod- 
rások titkos szálain, pókhálószerű fonadékain, 
hajszálgyökerein, idegpályáin és szakadásain 
keresztül vezet az ablakrácsok és kapuk kinti 
és benti világához, valamint a kelta kódexla- 
pokat átszövő írásimitációkig. 

Ezeka sodrott köldökzsinór vagy töviság motíi- 
vumok, mint valami lelki növekmények, lélek- 
kötelékek, életsors-fonalak, végtelen csomók, 
problémagubancok és gombolyagok összeszövik 
a tükröt a tojással, négy égtáj bőrszíneit a koszorúval, a Napot a Holddal, a kaput a tövissel, a kört a 
négyzettel, az Eget a Földdel, a feketét a fehérrel és a vörössel, az ezüstöt a bronzzal, az e világot a 
túlvilágival, az égő frekvenciák nélküli szivárványskálát a hideg fájdalommal. 





Trák lelet 


2016. 70 x 100 cm, papír, vegyes technika 





Feloldozás 
2011. 70 x 100 cm, papír, vegyes technika 

Vass Ilona munkája, 60-as évek, fonal, recehorgolás (részlet) 

elhagyva fájok emberien: 
jussomért, legjobb részemért hajtok 
csonkán e mindig hiánnyal síró, 
szimmetriásra tervelt világban" 


(Nagy László: Fejfáknak fejfa) 


Hová jutunk megbízhatatlan képzelgésünkkel, mely akkor támad fel megint és lel újabb 
szempontot, ha a magyarázat már befejezettnek látszik. Olyan képsorról szólva, mely abszt- 
raktba hajlik, s már a szimbólum és az ornamentika eszközeivel is él, tehát a felejtés is a lényege, 
tán nem is lehet semmit határozottan kijelenteni, csak feltételezésekre van lehetőség. Ha 
benyomásunk igaznak és felismerésszerűnek is tetszik, de nem engedünk a kísértésnek, hogy 
ilyenkor elsődleges jogunk a tévedés joga, lemondunk az egyetlen esélyről, hogy félreértése- 
inkkel mégis körülírhassunk valami derengő igazságot. Mert itt a képi jelek egyszerre mutatják 
föl és veszítik el múltjukat. Röviden: a jelnek vagy a jel ornamenssé átminősült, tárgyakon dísz- 
szerűen futó sorozatának elfelejtett, elveszett epikuma van. E képek műalkotássá szerveződött 
mivoltuk révén egyszerre tűnnek friss hírt közlő ábrázolásnak — mert nem csak a vers, a kép is 
írja alkotóját — és archaizáló disznek, továbbá egyediségükkel hallgatag és beszédes, szerzői 
.Magánmitologikus" szimbólumoknak. Itt a jelek természeti eredete már átminősül, annak lelki 
attitűdre utaló, sajátszerű eszenciája lesz, amelynek jelentése tovább bonyolódva egy körcsipke 
vonal-variációiban tűnik szembe, s vész el a képsor folytatásában. Így a pillanat, mely feltölti 
sűrű fénnyel és megzengeti a néma formát, egyszerre teljesség és vesztőhely. Mint minden 
absztrakció, odahagyja egyedi, érzékelt autonómiáját, lefoszlik róla a múltja. De kivezet a 
magányosságból, közléssé válik. És társas, értő közléaysben meghódítjuk ismét, ami elveszett, 
de az már újdonat új, járatlan vidék. És a publikum is más, de még a napfény színe is, mert az 
alkotó szemléletébe az évek során számtalan friss és elemi erejű hatás épült be, s a régi kert 
hajdan rögzült látványát ma egy teljes élet tapasztalatainak fénytörésében látja és ábrázolja. 

A természet, a táj, röviden s tévetegen fogalmazva, magánvaló és közönyös. A hóesés 
szép az ablakból, kevésbé az a hómezőn vánszorgó katonának. A természeti szép gondolati 
kivetülés, a kontempláció formára találásának, az ideig-óráig mozdulatlannak vélt látvány 
keltette lelkiállapotnak csak analóg ,képe", mely korántsem azonos a táj valamiféle lénye- 
gével, az örökös, magánvaló áramlással. Ez a kettősség - a táj és effajta ,képe" — máris a 
köznapi és a transzcendens kontrasztjához vezet. A transzcendens szféra megmutatkozásáról 
élményszerűen tudhatunk. (Hadd fűzzem hozzá Bergman intelmét, mely az Úrvacsora című 
filmjéből így szűrhető le: a transzcendens világot akkor teremti-élteti az ember, ha nagyonis 
szereti a hétköznapi sivárságot, ám azt hiszi, hogy maga mégis több a köznapinál.) A köznapi 
— transzcendens kontrasztban az erős sodrású tájélmény, a biofilikus, önfeladásig fokozódott 
belefeledkezés és spirituális nyitottság metafizikaivá árnyalja a benyomást. Mintha 
benépesülne az üres ég, s ünnepi, extatikus találkozásban együtt lüktetne a jelennel az Örök 
Egy. Ez az állapot, ez a tér a vallásban a szakrális hely, ahol az ember a világba s ott a maga 
teljes létébe egyszerre talál haza. Bizonyára ez az életöröm és nyugalom - közös lüktetés 
a természettel — a tételes vallások előtti időkben is föltámadt az emberben, s az is lehet, 
hogy a kezdete arra az időre tehető, amikor a gondolkodásban már a földi-égi világszintek 
kettősége volt a teljesebb valóság. Ez az élmény bármely vidéken s bármikor előállhat, nincs 
kijelölt helye, ha később gyülekezőhellyé is válhat, mert a nyugodt táj látványa erős kész- 
tetés. Ilyenkor a látvány nem csupán a transzcendens valóság ábrája, hanem azonos vele. E 
képsor kert-emlékeit fölidézve talán ez a spirituális állapot-emlék a legmaradandóbb. Mintha 
a boldog voltam itt-nek volna identitást adó eleme. Ahová az Éden, az Atlantisz, az Aranykor 
odalátszik. 

Az első kép egy horgolt körcsipke. Növényi díszek foglalata, tükröztetett és elforgatott 
szimmetriákkal. Itt a természet már csak stilizált indakacskaringók és virágfejek alakjában 
jelenik meg, s céloz az ihlető valóság kert-emlékeire. A terítő hangsúlyos dísze, főalakja a 
tükrözéses szimmetriákkal megjelenített, négy nagy és nyolc kisebb pünkösdirózsa-forma, 
mely az ünnepre utal. Ünnepi nyugalom, kiegyensúlyozott teljesség e négyosztatúan 
szimmetrikus múltjából -— melyre a középen négyzetbe helyezett, tengelyesen tükrözött négy 
levél-forma utal - variálódott terítő bonyolult szerkezete. , Anyám belehorgolta az életét" — 


mondja a szerző. Különös helyen, mert a levegőben áll a festőállvány, a természeti emlék s 
az alkotói én határán. E különösséget egyszerre teszi egyedivé és emeli általánossá, hogy a 
kert anyám kertje, s az alkotói attitüd elemi érzelemmel ihletett , emlékállítás" is. A képsor 
a szimmetria megidézésével, a hagyományos diszítőművészeti utalásokkal (etnomatema- 
tika?), a szinte ikonikus kimerevítéssel a szimbolikus-időtlenbe tart. A korábban szóba hozott 
szakrális hely fenomén itt nem esetlegesen létesülő és nyilvánvalóan bonyolultabb. Az első 
kép magában csak egy terítő, szerkezetével utal ugyan a következő ábrákra s megadja néhány 
formai alapvonásukat, de nem lépi túl a saját határait. Ám a képsor többi darabja amint 
visszahat rá, és első lesz a sorban, lényege már nem a lehatárolt diszterítő-funkció, hanem 
a belehorgolt élet, a kert leáldozó sorsa. A második kép egyszerre felsejlés a múltból és az 
első kép módosult, átértelmezett váza, melyre majd a kert-történet épül. A csipke közepének 
négyosztatúsága itt a teljes képet négyfelé tépi, a középmező üres, melyből mintha követ- 
kezne s el is határolódna tőle a kép szélén körben levágott, lazán hurkolódó fonalháló, mely 
egyszerre sejdíti meg a csipketechnikát és a természet stilizált inda-futamait. Ám a képben 
több a szomorúság, mint a játékosság, mert annak az ábrája ez, ami nincs, csupán roncsolt- 
ságában, a maga teljességének hiányában van jelen. A köralak, a hajdani szimmetriák sérült- 
sége úgy érződik a monokróm kép-tájon, mint a tompa fájás, mert a hajdani harmónia, a csip- 
kébe horgolt élet szemünk láttára foszlik szét. Ez még nem a teljes eltűnés ideje, mert még 
tudjuk, mi hiányzik. Ez a kert tán akkor vész el, ha nem hiányzik a hiánya sem. A harmadik kép 
megtartja, s anyagában módosítja is az előző vonalhálózatát, két szálból sodort fonalfélévé 
változtatja, mely erősebb, ,valóságosabb", mint a második képen, általa határozott utalást 
érzünk a csipke-mozzanatra, a harmónia-emlékre, kapaszkodást a megfoghatatlan múltba. E 
hálózat elhatároló is, öbleit a háttér színe tölti ki. Így a hálózat nem csak dísz, hanem nyakas 
feleselés az elmúlással. Bekeríti a színfoltokat, hogy a háttér az egész képet el ne borítsa, s el 
ne süllyedjen a kert a monokróm semmiben. És elemi életösztönnel a foltokból alakzatokat 
formál, melyek mintha a kert bekerített részei volnának. Vagy oldalnézetben olyan fantá- 
zia-képek, olyan ábralények, melyek a lét kezdete óta, az őssejtből kikelve járják a maguk 
útját, hogy valamiféle mutációik gyanánt a következő képen folytatódjanak. Hiába, ott már 
tél van. Ezek a formák fázisköziek, megvalósulatlanok, elveszettek, meg sem születettek. 
Életük félbeszakadt, vagy el sem kezdődött. A képsorból kitagadhatatlanok, mert fosszíliák 
a kert-emlék egyik rétegében. A negyedik kép határozott kijelentés és gyász. Hó és csupasz, 
fekete föld. A szakadozott vonalháló sem tudja a hófoltokat életteli asszociációba szorítani. 
Kisavazódás, fehéredés, lassú eltűnés-fokozatok és megsemmisülés. Teljes a tél. Uralkodik a 
fekete fejfa, mert a maga ellentétébe fordult az örömteli szimmetria. Ez a fajta kereszt a Kert 
képsorban már a megsebzett teljesség fejfája. Ezért van a képen nagyon hideg. A Kert önmaga 
temetője már. És oldalnézetet is kínál ez a kép, ott mintha maga volna a belé festett fejfára 
akasztva egy foszladozó koszorú gyanánt. A néző a következő kép elé áll és belülről fázik. Az 
ötödik képen végleges a gyász, a fejfa a világba szórja jeleit, bármi talált tárgy tépettségében 
is megjelenik. Mintha számtalan Kert volna az életben - sejteti e képsor — , melyek emléke is 
lehanyatlik a kereszt két ágának tér-idő metszéspontjába. Minden visszahull a kezdetbe. A 
valóságos kert is, s annak az alkotói metamorfózis fokozatain áthaladva megjelenő képi jelei 
is. Ez az út azihlet, a szándék, a lelki késztetés, egyszóval a folyton ható életösztön materiali- 
zálódása, mely a létbe visz vissza, vagyis a festmény a természet része lesz. A képsornak eme 
elmúlás-tétele csak annyi vigaszt enged, hogy végül is itt képek beszélnek, nem puskacsóbe 
nézünk. Minden műalkotás tapintatos közlés, kályha mellett ülve is engedi, hogy veszélyérzet 
nélkül tragédiát olvassunk. De mivoltunk alom-melege csak áltató védettség, mert nem 
kívülálló nézői vagyunk annak az átváltozásnak, mely a természetből csapásszerú metamor- 
fózissal új valóságot — itt képsort - állít elő egyértelmű vég-következtetéssel. 

Fejezzük be. Sok volt a baj meg a jaj, de talán erről szól az Anyám kertje, vagy még eltűr 
efféle okfejtést. Vigaszul elmondanám, mert idevág, hogy nagyapám csudameséjében 
a kígyók saját farkukba harapva, bandában gurultak át a tisztáson, mint a kerekek. Akár 
a mítoszban az urabarosz, a saját farkába harapó kígyó, az örökös körforgás, az állandó 
újjászületés, a teljesség szimbóluma. Kész. Alább már csak a lap fehérsége marad, ott 
szorít helyet magának az a boldogtalan, invazív úr, melyben természet és metamorfózisa, 
mármint az ábrázolással megkettőzött valóság magába harapó kígyója, azaz létünk para- 
doxonja gurul, gurul. 

Anyám kertje II. 
2017. 50 x 50 cm, papír, vegyes technika 

Anyám kertje I. 
2017. 50 x 50 cm, papír, vegyes technika 

Anyám kertje III. 
2017. 50 x 50 cm, papír, vegyes technika 


Csipketerítő 
Vass Ilona munkája, 60-as évek, fonal, recehorgolás 


Anyám kertje IV. 
2017. 50 x 50 cm, papír, vegyes technika 

Titkos szálak III. (részlet) 
DOI35OX 5OCM DAAD VEGYES technika 





Mi, akik elébb még óőriásokként álltunk szemközt az Egésszel, 
most eltörpülünk a részek mellett." (Goethe) 


Belégzés, kilégzés. A színek be- és kiáramlanak. Csillagok kelnek, ásványok mozdulnak. leteinek bravúros megfigyelései és átírása valamiféle metamorfózis által. P. Boros olyan 
Feketék és ezüstök csillannak a mélyben. P. Boros Ilona univerzális légzésgyakorlatokat képi rendszereket hoz létre sorozatok vagy egyes lapok formájában, amelyekben a Nagy 
tart grafikai munkáiban. Beszívjuk az általa felkínált makro- és mikrokozmosz elemeit, a Egész, a valóság, mint egy üveggolyó válik kezünkhöz simuló, egyszerű formává. Termé- 
geometria és az organikus formák sokszínűségét, majd kilélegezzük azt, továbbküldve, szetes a ki-és belégzés, saját kertjében, kertjéből fel a magas égbe, onnan a csillagokig (ad 
egészen a csillagokig. S újraérkeznek finoman megmunkált lapokon, ragasztott papírokon, Astra) és újra, átváltozva vissza a Földre. P. Boros grafikai lapjai fekete fényükkel, törede- 
kimetszett formákon keresztül a Természet, a világegyetem részecskéinek darabjai. Újabb zett formájukkal, újragondolt struktúrájukkal egy nagy egység szerves lélegzését mutatják 
beszippantott látványinformációk, szinte tudományos alapú grafikai rendek, az anyag rész- nekünk. 

Circolor 


Indukciós tekercs 
2012. 50 x 50 cm, papír, vegyes technika 


2010. 50 Xx 50 cm, papír, tus, vegyes technika 

Lila köd 


2019. 70 x 7o cm, papír, vegyes technika 








Cselekedet 
2019. 70 x 7o cm, papír, vegyes technika 


Bevallom, talán még sohasem voltam ilyen sajátos helyzetben, mint P. Boros Ilona megnyitó 
szövegének írásakor. Ilona, remélem a kölcsönös szimpátia okán, megtisztelt egy írással. Egy rend- 
kívül érzékeny, mély emberséget hordozó, önéletrajzi ihletésű visszaemlékezéssel, szülőkről, nagy- 
szülőkről, otthonról, a gyermekkorról, a családról. No ez az írás volt az, mely szinte béklyóba verte a 
gondolataimat! Ez a kiállítás ezen írás sajátos lenyomata, illusztrációja. Lehet, nem pontos a megfogal- 
mazás, mert ahogy komolyabban elkezdtem foglalkozni Ilona kiállításával, folyton érezvén tarkómon 
Ilona figyelő tekintetét, plusz az írás nyomán is rám nehezedő felelősség súlyát, melyen csöppet sem 
könnyített a művek látványa, egyre jobban éreztem, hogy ez egy rendhagyó kiállítás, melyhez rend- 
hagyó megnyitót kell, kellene írnom! 

Ilona művei folyamatosan sugározták azt a szimbiózist, azt a folyamatos mozgást, érlelődést, 
fejlődést, megtorpanást, továbblépést, melyet az alkotói folyamatban átélt, átélhetett. Egyértelművé 
téve, hogy lelkében, teste minden porcikájában folyamatosan együtt él ezekkel az alkotásokkal, hogy 
ez az anyag érzelmileg fontosabb számára, mint az eddig elkészült alkotások bármelyike. Hol látszólag 
légies könnyedséggel, hol mélységes gyötrelmekkel létrehozva a műveket, helyesebben azt kell irnom: 
szüli meg ezen lelki lenyomatokat, melyek szinte észrevétlen válnak művészetté. Megbolygatva a 
befogadó lelkét, amennyiben az alkalmas a befogadásra, de mindenképpen felkorbácsolják érdeklő - 
dését! Minden letett vonal, folt, szín esetében újra és újra átélve az élményeket-érzéseket, szerves, 
babusgatott, szeretett, néha szidott, tehát nevelt 
részeként eme klánnak. 

Kicsit irigylem is ezekért az élményekért, 
ezekért az emlékekért. Nem könnyű befogadni 
ezeket az alkotásokat, türelem, megértés, átélés 
szükségeltetik hozzá. Állsz előttük, keresed 
a megfelelő nézetet, s először részévé válsz a 
műnek, majd kezdesz eggyé válni vele. Majd kicsit 
távolabb lépve, megpróbálod az egészet befo- 
gadni s érzed, hogy itt egy plusz élményt kapsz, 
a kiállítás egésze is egy új művé, önálló művé 
válik. Egy olyan lehetőséget kapsz, amit csak 
akkor élhettél volna át e művek ismerete nélkül, 
ha magad is tagja lehettél volna a családnak. Ha 
kilépsz a teremből, erejüknél fogva magaddal 
viszed az élményt, egy-egy mű élményét, de csak 
ittbentaképekközöttérzed aztazérzelmi burkot, 
azt a művészi áttétet, lelet-együttest, amit Ilona 
plusz alkotásként létrehozott. Olyan, mintha 
egy forgó gömb közepében, szembe haladva a 
forgással, néznél egy folyamatosan pergő filmet. 

Nagyon szigorú rend uralkodik a műveken 
belül, s ezt sugallja a kiállítás egésze is. A fekete, 
az ezüst dominanciája egy nagyon súlyos érzelmi 
töltést ad a kiállítás egészének, meghatározza a 
kiállítás auráját, de nem a szomorú gyász színei 
ezek! Ezek az emlékezés színei, melyek egy család 
fekete-fehér fotódokumentációjában fellelhető 
emlékanyag nyomán szülték meg ezeket a reme- 
keket. A művek a kiállításon nem kaptak címet, de 
az utoljára elkészült munka, ha nem tudnám, akkor is az Apa árnyéka lenne. A vörös férfisziluvettben — 
az Apa árnyékában - játszó leányka, már megpillantásakor elementáris erővel hatott rám, majd tovább 
nézve sajátos elmélyülésre késztetett. Nekem ez az árnyék a biztonság, a szeretet, az ölelő, puha apai 
árnyék, abszolút szokatlan megfogalmazása a szülő-gyermek kapcsolatának, s ha lehetek kicsit szemé- 
lyes, bennem egyfajta hiány felkavaró emlékét is idézi. Egy másik sarokpont, ha lenne itt címe, a Lila köd 
címet kapná (van címe s mily meglepő, Lila köd a címe) mely látszólag nem szól semmiről, csak egy fekete 
alapra ragasztott, fehér keretes lila köd. Azonban, ha alaposan, átgondoltan, szabadon szárnyaló lélekkel 
végig nézzük a kiállítást és pontot teszünk a végére -— történetesen a lila köddel — akkor döbbenünk rá, 
hogy egy család története a távolba veszve, lila köddé válik, válhat! Hacsak nem veszed a fáradtságot s 


nem írod le, nem rajzolod le, fested meg, éled át újra s Újra ezt a történetet— nem kis lelki traumát vállalva 
— s azt, hogy mindezt a képzőművészet eszközeivel közkinccsé tedd. Nem kis bátorságra vall eme tett! 
Hiszen a fekete-fehér fotókon megjelenő emlékek képzőművészetté nemesedve, egy halálon túli, a halál 
tényénél, misztériumánál is erősebb kapcsolatra utalnak. Emlékezzünk csak, a törzs vénei mindig elme- 
sélték a törzs történetét az utánuk következő generációknak... Ez Ilona extra meséje az utódoknak. Ez 
az ősi kapcsolat, ez a misztérium, ma már számomra is azonos a CSALÁD-dal. A kiállítás nyomán ez az 
érzés, ez a tudat tovább erősödött! Ha Ilona szemébe néznek - ez nem egy lehetetlen feladat, ritka nyilt 
tekintettel találkozhatnak, jász sajátosság — pontosan láthatják mindazt, amit fentebb leírtam. Ez a kiál- 
lítás elé szánt pár gondolat e művek nyomán szakadt ki belőlem, csak azíitt és most látható művek, ezen 
válogatás keltette érzések, atmoszféra nyomán. Ez az anyag egy végtelenül érzékeny művész lenyomata 
saját világáról, egy emberé, akinek ez az élete. Egy olyan művészé, aki benne él a művészetben, a művé- 
szetért él, alázattal szolgálja a művészetet, s mindezek okán pazar művek alkotója. 

Nem írtam stílusról, nem írtam művészi törekvésekről, kompozícióról s egyéb művészi firlefran- 
cokról, és egy szót sem írtam a sztaniolról! Visszaolvasva, nekem nem hiányzott. Nem, hiszen azitt látott, 
érzett, átélt fantasztikus élmény maga a tömény művészet, felesleges lett volna eme részletekbe bocsát- 
koznom, idegen lett volna ettől a komplett egésztől. Ezt igyekeztem átélni, megérezni, megosztani. 

Teremtés Kibábozódás 
2016. 70 x 7o cm, papír, vegyes technika 2016. 91 x 61 cm, papír, vegyes technika 

Vörös kert Csipkebokor 
2017. 100 x 7o cm, papír, vegyes technika 


2015. 100 Xx 70 cm, papír, vegyes technika 

Lélekcsapda I. Lélekcsapda II. 
2012. 50 x 50 cm, papír, fonal, vegyes technika 2012. 50 x 50 cm, papír, fonal, vegyes technika 





Angyal II. Angyal. 


2013. 50 x 50 cm, papír, vegyes technika 2013. 50 x 50 cm, papír, vegyes technika 

Idősikidomok I. Idősikidomok II. 
2021. 32 x 32 cm, papír, vegyes technika 2021. 32 x 32 cm, papír, vegyes technika 

Sötét vizek I., II., III. 
2019. 95 X 40 x 3 cm, papír, vegyes technika 


2016. 50 X 50 cm, papír, vegyes technika 


MELLETT ELET EB] 


E EE DESZKA ve zsaz ee 


aza j 
3] Va 








[// 


Fűportré I. 


hr 


f 


3019, JOX30€f. papir szinescérüzd 





üportré II. 
r, színesceruza 


F 


, 


m, papi 


3019. 50X30€ 





F, Boros 2047 


[// 


Fúportré III. 


Belső kert 


, 


, 

Fotoszintézis 
2018. 70 x 7o cm, papír, vegyes technika 


2001. 50 x 50 cm, papír, vegyes technika 

XXI. századi kódexlap I. 
2010. 70 x 50 cm, papír, vegyes technika 

XXI. századi kódexlap II. 
2010. 70 x 50 cm, papír, vegyes technika 

Kaméleon 
2007. 50Xx 70 cm, papir, vegyes technika 

Álruhás poloskák I. Álruhás poloskák III. 


2019. 30 x 30 cm, papír, szinesceruza 2019. 30 xX 30 cm, papir, színesceruza 

Álruhás poloskák II. 
2019. 30 x 30 cm, papít, szinesceruza 


Álruhás poloskák IV. 


2019. 30 x 30 cm, papír, színesceruza 

be zárva (Hadik Gyulára emlékezve) 

2009. 100 X 50 CMm, papir, vegyes 





A Jász-Nagykun-Szolnok megyei Tisza- 
kürtön született, 1960-ban. 1986-ban a 
Szegedi Juhász Gyula Tanárképző Főiskolán 
rajztanári, 2015-ben a Kaposvári Egyetem 
Művészeti Karán vizuális és környezetkultúra 
mestertanári diplomát szerzett. Folyama- 
tosan részt vesz országos és nemzetközi kiál- 
lításokon, — biennálékon,  művésztelepeken. 
Aktívan részt vesz a művészeti közéletben. 
Közreműködött a  Törökbálinti  Nemzet- 
közi Művésztelep elindításában, melynek a 
2000-2005-ig, illetve a 2016-2018-ig tartó 
időszakban fő szervezője, vezetője. Alapítója 
és az 1998-2010-ig tartó időszakban vezetője 
az Első Kör nevű törökbálinti alkotóművész 
csoportnak, a Regioart Dél-Buda Környéki 
Regionális Művészeti Egyesületnek (elnöke 
2002-2004) valamint az Asztal Társaságnak, 
melynek 2011-es alakulásától számos kiállí- 
tása volt itthon és külföldön. Ezenkívül tagja 
a Magyar Alkotóművészek Országos Egyesü- 
letének (több ciklusban választmányi tagként) 
a Magyar Festők Társaságának és az IAPMA 
(International Association of Hand Paperma- 
kers and Paper Artists) kézi papírgyártók és 
papírművészek nemzetközi szervezetének. 
Életének szerves része az ismeretek átadása, a 
kultúra közvetítése. Családjával Törökbálinton 
él, két gyermeket nevelt fel. 

1994. 


2001. 


2002. 
2005. 


2007. 


2010. 


2011. 


2012. 


2013. 


2014. 


2015. 


2017. 


2019. 


2020. 


1988. 


1999. 


s TUsrajzok", Budapest, Csillag Filmszínház 
Budapest, Hilton Szálloda, Gótikus kerengő 


:Napforduló", Budapest, Előre Állóhajó 
Évszakok" Törökbálint, Falumúzeum 


Törökbálint, Astra Zeneca Galéria 
Etyek, Művészeti Iskola 


,Természet-Rajz", Csepel, Király-Erdei Műhely 
:Mandalák", Etyek, Kolumbusz Oktatási Központ 
rKör-képek", Törökbálint, Falumúzeum 


,Álságos helyzet", Budapest, Csepel Galéria 
Budaörs, Leopold Mozart Zeneiskola 
nXXI. századi kódexlapok", Etyek, Művészeti Iskola 


Egy fonálra felfűzött kiállítás", Budapest, Csepel Galéria kamaraterme 


Tükör", Csepel, Kék Iskola Galéria 
Advent" Törökbálint, Falumúzeum 


nXXI. századi kódexlapok", Budapest, Fővárosi Szabó Ervin Könyvtár 
Greetings", Prága, DNM Galéria 
,Szövedékek, szakadások", Szigetszentmiklós, Városi Képtár 


, Útközben a teljesség felé", Budapest, Budai Ref. Egyházközség gyülekezeti terme 


"Képek magánszázadom első feléből", Törökbálint, Munkácsy M. Művelődési Ház 
Dunaharaszti, Baktay Napok, József Attila Művelődési Ház 

Soroksár, Táncsics Mihály Művelődési Ház 

Tiszakürt, Könyvtár és Művelődési ház 

Érd, Városi Galéria 


Baja, Eötvös József Főiskola, Kortárs Galéria 
Belső kert", Budapest, Montázs Art Café 


:Glóriák, tövisek, keresztek" Törökbálint, Református Egyházközség, gyülekezeti terem 


:Holdba vetett magok", Dunaszerdahely, Kortárs Magyar Galéria 
:Biocolor", Budapest, Montázs Art Café 


, Sztaniol" Csopak Z 8. M Galéria 


Pedagógus alkotóművészek kiállítása, Budaörs, Jókai Galéria 


Első Kör Művészcsoport kiállítása, Diósd, Közösségi Ház 
Első Kör Művészcsoport kiállítása, Budafok, Jazz Galéria 
Sziget-Szüret fesztivál, Szigetszentmiklós, Patak Galéria 


2000. 


2001. 


2002. 


2003. 


2004. 


2005. 


2006. 


2007. 


2008. 


Ajánlott irodalom" Nemzetközi Küldeményművészeti Kiállítás, 
Miskolc, Városi Sportcsarnok 
Őszi Tárlat, Törökbálint, Falumúzeum 


dő", 16. Textil biennálé Szombathely, Képtár 

Pest Megyei Tárlat, Szentendre, Művészetmalom 

XIII. Országos Tájképbiennálé, Hatvan, Moldvay Győző Galéria 

Pest megyei képző- és iparművészek kiállítása, Veresegyház, Átrium Galéria, 
nTér-Rajz", Budapest, Nádor Galéria 


Homoródszentmártoni Művésztelep kiállítása Székelyudvarhely, Művelődési Központ 


Variációk lemezre" Budapest, Nádor Galéria 
Vörös és fehér" Szigetszentmiklós, Patak Galéria 


nFény és víz" Keszthely, Helikon Galéria 

Pest Megyei Tárlat, Szentendre, Művészetmalom 
XI. Grafikai Biennále, Salgótarján, 

n:Fokmérő" Szigetszentmiklós, Patak Galéria 


,Tisztelet a fehérnek", Budapest, Nagy Inre ÁMK 
":MÁS-KÉP" Regioart Egyesület, Törökbálint, Falumúzeum 
Első Kör éves tárlat, Törökbálint, Falumúzeum 

nFészek", Szigetszentmiklós, Városi Galéria 


nParafrázisok holland mesterek műveire", Budapest, Duna Galéria 
Első Kör tárlat, Budaörs, Volksbank Rt. Galéria 

"Víz" Szigetszentmiklós, Városi Képtár 

Első Kör, éves tárlat, Törökbálint, Falumúzeum 


Hajdúsági Nemzetközi Művésztelep zárókiállítása, 
Hajdúböszörmény, Sillye Gábor Művelődési Központ 

Föld" Szigetszentmiklós, Városi galéria 

Első Kör éves tárlat, Törökbálint, Falumúzeum 

:Adventi Kalendárium", Budaörs, Városháza 


:Csövesek", Budaörs, Városháza 
TŰZ", Szigetszentmiklós, Városi Képtár 
Adventi Kalendárium", Budaörs, Városháza 


Téli Tárlat", Érd, Szepesi Gyula Művelődési Központ 

Hajdúsági Nemzetközi Művésztelep kiállítása, Veszprém, Helyőrségi Klub 
Regioart Egyesület kiállítása, Százhalombatta, Barátság Kulturális Központ 
Anno Domini MMVII.", Budapest, Csepel Galéria Művészetek Háza 
Törökbálinti Nemzetközi Művésztelep zárókiállítása, Törökbálint, Falumúzeum 
"Levegő" Szigetszentmiklós, Városi Galéria 

Első Kör, Törökbálint, Falumúzeum 

Adventi Kalendárium", Budaörs, Városháza 


"Magyar városok-magyar művészek", Budapest, Budapesti Művelődési Központ 

10 éves az Első Kör jubileumi kiállítás", Törökbálint, Falumúzeum 

Repülés", Budaörs, Városháza 

rA legjobb", X. Patak Fesztivál, Szigetszentmiklós, Városi Képtár 

Kistérségi Fesztivál, Budakeszi, Erkel Ferenc Művelődési Ház 

Anno Domini MMVIII." Budapest, Csepel Galéria Művészetek Háza 

"A titkos mindenség - In memoriam Leonardo da Vinci", Tatabánya, Kortárs Galéria 
Országos minirajz triennálé, Salgótarján, Dornyai Béla Múzeum 


2009. 


2010. 


2011. 


2012. 


2013. 


VII. Nemzetközi Női Művészeti Kiállítás, Majdanpek (Szerbia) Centar za kulturu 
Anno Domini MMIX." Budapest, Csepel Galéria Művészetek Háza 
,Oreol" (, Dicsfény"), Belgrád, Galerija Feonix 
X. Törökbálinti Nemzetközi Művésztelep jubileumi kiállítás, 
Törökbálint, Művelődési Ház 
"Műanyag", Szigetszentmiklós, Városi Képtár 
Női lélek, női szemmel", Herceghalom, 
Szeplőtelen Fogantatás Templom közösségi tere 
Budaörs Fesztivál, Budaörs, Városháza 
"Műanyag", Szigetszentmiklós, Városi Képtár 
Első Kör, éves tárlat, Törökbálint, Falumúzeum 
Apokalipszis" V. Kortárs Keresztény Ikonográfiai Biennálé, Kecskemét, Cifra Palota 
Tálképek", Budaörs, Városháza 
Adventi kalendárium", Budaörs, Városháza 


nr Tálképek", Törökbálint, Falumúzeum 

nPergamenek Szerbiából" Párizs, Unesco Palota, Salle des Pas Perdus 
Anno Domini MMX." Budapest, Csepel Galéria Művészetek Háza 
112" Szigetszentmiklós, Városi Képtár 

Törökbálinti Alkotók, Törökbálint, Falumúzeum 

Regioart kiállítás, Budaörs, Városháza 


31. Tavaszi Tárlat, országos kiállítás, Salgótarján, Dornyai Béla Múzeum 

XXI. Nyári Tárlat, országos kiállítás, Debrecen, Kölcsey Központ 

rA nyakkendő, mint kihívás"- nemzetközi kiállítás, Budapest, Budapest Galéria 
Érdi Tárlat, Érd, Városi Galéria 

Budaörsi workshop, zárókiállítás, Budaörs, Városháza 

"Kapu", Csepel, Kék Iskola Galéria 

VII. Könyv-Tárgy Biennálé, Pécel, Ráday Kastély 

:Pergament Koncertina", Sarajevo, (Bosznia-Hercegovina) Collegium Artisticum 
.Pergament Koncertina", Plovdiv (Bulgaria) ,La Galeria" 


Reserve", Asztal Társaság, Érd, Városi Galéria 

8. Groteszk országos kiállítás, Kaposvár, Vaszary Képtár 

Asztal Társaság, Székesfehérvár, Öreghegyi Közösségi Ház 

